08.09.2018 Чоп этиш учун\nУрганч давлат университетида Олий Мажлис Қонунчилик палатасининг Демократик институтлар, нодавлат ташкилотлар ва фуқароларнинг ўзини ўзи бошқариш органлари қўмитаси томонидан Инсон ҳуқуқлари бўйича Ўзбекистон Республикаси Миллий маркази, БМТ Тараққиёт дастурининг мамлакатимиздаги доимий вакили ҳамда Фуқаролик жамияти шаклланишини мониторинг қилиш мустақил институти ҳамкорлигида “Инсон ҳуқуқлари умумжаҳон декларацияси ва инсон ҳуқуқлари соҳасида таълим олиш ҳуқуқи” мавзусида давра суҳбати ўтказилди.\nПрезидентимизнинг 2018 йил 5 майдаги “Инсон ҳуқуқлари умумжаҳон декларацияси қабул қилинганининг 70 йиллигига бағишланган тадбирлар дастури тўғрисида”ги Фармонининг ижросини таъминлаш мақсадида ташкил этилган мазкур тадбирда ушбу ҳужжатнинг мазмун-моҳияти замирида, аввало, халқимиз турмуш фаровонлигини яхшилаш, мамлакатимизда миллатлараро тотувлик ва диний бағрикенглик муҳитини мустаҳкамлаш, жамиятда қонун устуворлиги тамойилини тўлиқ жорий этиш мақсади мужассамлиги алоҳида таъкидланди.\nИштирокчилар қайд этганидек, юртимизда Инсон ҳуқуқлари умумжаҳон декларациясида белгиланган асосий қоидаларнинг миллий қонунчилигимизга имплементация қилинган. Инсон ҳуқуқларини таъминлаш ҳамда ҳимоя қилиш борасида ўзига хос миллий тизим яратилган. Бу масалада махсус миллий институтлар ташкил этилган.\nШунингдек, Ўзбекистон декларация асосида қабул қилинган халқаро конвенцияларни ратификация қилиб, инсон ҳуқуқлари соҳасида умумэътироф этилган тамойилларга содиқлигини намоён этди. Бу саъй-ҳаракатлар, айниқса, Президентимиз Шавкат Мирзиёев томонидан илгари сурилган “Халқ давлат идораларига эмас, давлат идоралари халқимизга хизмат қилиши керак”, деган эзгу ғоя асосида янада ривожлантирилмоқда.\nИнсон ҳуқуқлари умумжаҳон декларацияси инсон эркинликлари кафолатининг буюк хартиясидир. У инсоннинг шахсий, сиёсий, иқтисодий, ижтимоий, умуман, барча соҳадаги ҳуқуқ ва эркинликлари кўламини ўзида тўла мужассам этган халқаро ҳуқуқий ҳужжат ҳисобланади.\nДавра суҳбатида таъкидланганидек, юртимизда соҳада олиб борилаётган кенг қамровли чора-тадбирлар инсон ҳуқуқ ва манфаатларининг таъминланишида муҳим омил бўлмоқда.\nХудди шундай тадбир Бердақ номидаги Қорақалпоқ давлат университетида ҳам ташкил этилди.\nКўришлар сони: 6153


“Ўзгидромет” бош синоптиги бу йилги қиш ва қорли кунлар ҳақида\nВы здесь: Home “Ўзгидромет” бош синоптиги бу йилги қиш ва қорли кунлар ҳақида\nСоздано 11.01.2019 03:39 | |\nҚиш фасли ҳатто “чилла” кирган бўлса-да, ҳамон айтарли совуқ ҳам бўлмади.\nОппоқ қор ҳам яхшироқ ёғмади. 5-февралгача қиш чилласи давом этишини эътиборга олиб, бу даврда об-ҳаво қандай бўлиши, қайси ҳудудларда қор ёғиши билан қизиқдик.\n“Ўзгидромет” Бош синоптиги Ирина Зайцева бизга шундай жавоб берди.\n– Аслини олганда Марказий Осиё, хусусан Ўзбекистон аҳолиси учун кўпроқ ёз чилласи деган тушунча яқинроқ, – дейди И. Зайцева. – Яъни июнь ойининг охирги ўн кунлигида бошланиб, август ойининг бешинчи санасигача давом этадиган иссиқ давр. Бироқ, бизнинг иқлим шароитимизда илмий нуқтаи назардан қиш чилласи кутиш ҳар доим ҳам асосли бўлавермайди. Одатда, Ўзбекистонда қиш қисқа муддатли ва кам қорли бўлади. Қишнинг асосий хусусияти шундаки бутун қиш давомида ҳароратнинг кескин ўзгаришлари кузатилади, яъни илиқ ва совуқ ҳаво оқимлари бир-бирини алмаштириб туради. Ҳарорат пасайганда ёққан қор ҳарорат кўтарилиши билан тез эриб кетади. Шунинг учун ҳам қалин ва барқарор қор қатлами бизда кузатилмайди. Бунинг устига охирги йилларда кузатилаётган глобал иқлим исиши муносабати билан иссиқ тўлқинлар тез-тез такрорланиб, узоқроқ давом этмоқда. Бундан 50-100 йил олдин тез-тез бўлмаса-да, лекин кузатилган қалин қорли қаҳратон совуқлар ҳозир жуда кам.\nБу йилги қиш ҳам бундан истисно бўлмаяпти, совуқни ва қорни яхши кўрадиганларни зумрад қиш об-ҳавоси билан хурсанд қилгани йўқ. Асосан ёмғир ёғиб, баъзи жойларда қорга айланган бўлса-да, ҳарорат илиқ.\nШундай бўлса-да, мамлакатимизда энг паст ҳарорат Қорақалпоғистон Республикаси ва Навоий вилоятининг шимолий туманларида кузатилади. Баъзан энг совуқ даврларда ҳарорат бу ҳудудларда 20-25 даража совуққача тушиб кетиши мумкин. Бутун кузатувлар даври мобайнида эса абсолют паст ҳарорат 29-34 даража совуқни ташкил қилгани қайд этилган. Аммо, бу йил бундай паст ҳарорат юртимиз шимолида ҳам кузатилмади. Ҳозирги пайтгача бу йилги қишнинг энг совуқ давр — ўтган йилнинг 23-24 декабрига тўғри келмоқда. Шунда шимолда ҳарорат 16-18 даража атрофида, фақат Устюрт платосидагина 20-22 даража совуқни ташкил қилди.\nЭнг муҳими, бу йил тоғда қор кўп. Ўтган йилдагига қараганда ва умуман ўртача кўп йиллик даврга нисбатан анча кўп, деб айта оламиз. Қишки ҳордиқни, қишки спорт турларини хуш кўрадиган юртдошларимиз дам олиш зоналарига бориб ҳордиқ чиқариши ва кўнгилли вақт ўтказиши мумкин.\nБироқ, тоғ ёнбағирларида қорнинг кўплиги эҳтиёткорлик ва хавфсизлик чораларини кўришни талаб этади. Рухсат этилмаган зоналарда чана учиш мумкин эмас. Кўчки хавфи эълон қилинганда тоғларга чиқишни маслаҳат бермаймиз.


Акутагава Рюноскэ. Fалати воқеа (новелла) | www.ziyouz.uz\nБош саҳифа Жаҳон насри онлайн антологиясиАкутагава Рюноске (1892-1927; Япония)Акутагава Рюноскэ. Fалати воқеа (новелла)\nБир куни эски ошнам Мураками билан бирга сайр қилиб юрган эдим.\nМураками бирданига Сасебода яшайдиган синглисини аниқ тасодифан эслаб, гапириб қолди.\n— Яқинда Тиэкодан хат келди. Сенга салом айтибди.\n— Тиэко-сан соғ-саломатми?\n— Ҳа, кейинги пайтлари анча яхши бўлиб кетди. Токиода яшаган вақтлари асаблари жуда ишдан чиққан эди – сен у билан ўшанда учрашган эдингми?\n— Учрашганман. Лекин асаблари тўғрисида…\n— Наҳотки билмаган бўлсанг? Ўша вақтлари у ақлдан озай деб қолган эди. Гоҳ йиғлайди, гоҳ кулади. Жуда ғалати воқеа…\n— Fалати воқеа?\nМураками жавоб беришдан олдин қаҳвахонанинг ойнаванд эшигини итарди. Биз столга бир-биримизга юзма-юз ўтирдик, бу ердан кўча кўриниб турар эди.\n— Ҳа, ғалати воқеа. Ҳали сенга айтмаган эканман-да, а? Ўзи менга Сасебога кетишидан олдин гапириб берган.\nЎзинг ҳам биласан, Тиэконинг эри Оврупо уруши пайти Ўрта Ер денгизига юборилган зирҳли кема командасининг зобити эди. Синглим эри кетганидан кейин меникига кўчиб ўтди, уруш охирлаган вақтларга келиб, бирдан асаблари ёмонлашиб қолди. Асосий сабаби — шу пайтгача эридан ҳар ҳафта келиб турган хат бирдан тўхтаб қолганида бўлдими дейман. Шу энди, Тиэко эридан тўйдан бор-йўғи олти ой ўтиб ажрашгани бўлса ҳам, ундан ҳар хат олганда қувонишларининг устидан кулиш ҳатто менга – бетакаллуфлиги етиб-ортадиган одамга ҳам бағритошлик бўлиб туюлар эди.\nАна шу пайтлари бу воқеа бўлиб қолди. Бир куни… Ҳа, айтганча, Кигэнцэцу байрами куни эди, ҳаво совуқ, эрталабдан ёмғир қуйган, лекин Тиэко Камакурага бораман, кўп бўлди бормаганимга, деб туриб олди. Камакурада унинг ишбилармон аллакимга тегиб кетган мактаб дугонаси турарди. Тиэко уникига меҳмонга бормоқчи эди, лекин шундай ёмғирда Камакурага меҳмонга албатта бориш шарт эмас эди, мен ўзим, турган гап, хотиним ҳам, эртага борганинг яхши, деб неча марта айтдик. Лекин Тиэко бугуноқ кетаман деб, гапида туриб олди. Охир-оқибат, қони қайнади-да, апил-тапил йиғиниб, йўлга чиқди.\n«Балки шундай бўлар, ётиб қоларман, унда эртага эрталаб қайтаман» — У шундай деб кетди, лекин сал ўтмай – унга нима бўлди? – шалаббо пишиниб, ранги бўздек оқариб, кириб келди. Ҳа айтганча, Марказий вокзалдан Хорибата бекатигача шамсия тутмабди. Нимага? Воқеанинг ғалатилиги ҳам худди мана шунда.\nТиэко Марказий вокзалга борганда… Айтганча, йўқ, олдинроқ унга мана, нима бўлган. У чиққан трамвайда, афсуски, ҳамма ўриндиқ банд банд экан. У қайишни ушлаб олган пайти, тўппа-тўғри кўзининг ўнгида, ойна орқасида ғира-шира денгиз пайдо бўлган. Трамвай бу вақти Дзимбо-матидан ўтиб кетаётган, бу ерда, албатта, денгиз қаёқдан кўринади? Лекин бари бир, ойнадан кўча устида лопиллаб келаётган тўлқинлар кўриниб турган. Ойнага ёмғир томчилари урилган пайти эса туман аралаш билинар-билинмас уфқ чизиғи ҳам пайдо бўлган. Битта шундан келиб чиқиб ҳам айтиш мумкинки, унинг асаблари шу вақтлардаёқ ишдан чиққан.\nУ Марказий вокзалга келган вақти эшик олдида турган қизил қалпоқли ҳаммол бирдан таъзим қилиб, «Эрингиздан нима янгилик бор?», деб қолган. Бу, албатта. ғалати. Лекин яна ҳам ғалатилиги шундаки, бу савол Тиэкога ҳеч қандай ғалати туюлмаган! У ҳатто «Раҳмат сизга. Фақат кейинги пайтлари ундан ҳеч нарса олмаяпман», деб жавоб ҳам қайтарган. Шунда ҳаммол: «Ундай бўлса, ўзим у билан кўришаман», деб айтган. Кўришармиш! Ахир, эри узоқда, Ўрта Ер денгизида-ку!.. Тиэко фақат шунда бу нотаниш ҳаммолнинг қанақадир ғалати гапларни айтаётганига эътибор қилган. Лекин ундан яна сўраб олмоқчи бўлганда, ҳаммол сал таъзим бажолаган-да, одамлар ичига сингиб кетган. Тиэко қанча изланмасин, бу қизил қалпоқни бошқа кўрмаган. Йўқ, нафақат кўрмаган,- шунча уринса ҳам ҳатто ҳаммолнинг юзини ҳам, — жуда ғалати! – сира эслай олмас эмиш. Шунинг учун уни қайтиб тополмаган, айни пайтда ҳар бир қизил қалпоқ унга ўша ҳаммолнинг ўзи бўлиб кўринаверган. Яна унга негадир шундай туюлганки, худди бу сирли ҳаммол доим уни кузатиб тургандек бўлаверган. Бунда фақат Камакурага бориш эмас, шу ерда қолишнинг ўзи ҳам қанақадир мудҳиш бўлиб қолган унга. Охир-оқибат, худди туш кўраётгандек, шаррос ёмғир тагида, ҳатто шамсиясини ҳам очмай, қочиб қолган у ердан.\nАлбатта, бу воқеаларнинг ҳаммаси асаби бузилганидан шундай бўлган, лекин ўша тентирашда Тиэко шамоллаб қолди. Эртаси кундан бошлаб уч кеча-кундуз ҳарорати баланд, гўёки эри билан гаплашаётгандек гоҳ «мени кечиринг», деб, гоҳ «Нега қайтиб келмаяпсиз»», деб тинмай алаҳлаб ётди. Лекин Камакурага машъум саёҳат шу билан якун топмади. Тиэко тумови ўтиб кетгандан кейин ҳам «ҳаммол» деб эшитса бўлди, кун бўйи мазаси қочиб, гапиришга ҳоли бўлмай юрар эди. Бир куни ҳатто кулгили бир иш бўлди: бир нақлиёт компанияси ёрлиғида ҳаммолнинг расми солинган экан, Тиэко шуни кўриб қолиб, у ёғига юролмай, шартта орқага қайтиб, уйга келди.\nЛекин бир ойлар ўтиб, унинг ҳаммолдан қўрқиши секин-аста қарийб йўқолди. «Синглим, Кёканинг бир ҳикоясида мушук қиёфали ҳаммол ҳақида гап кетади. Балки бу ғалати ҳазилга шу ҳикояни ўқиганим учун гирифтор бўлгандирман?» Лекин март ойларида уни яна ҳаммол қўрқитди. Шундан кейин Тиэко то эри қайтгунича, нима бўлмасин, ҳатто зарил пайти ҳам, вокзалга йўламай қўйди. Сени ҳам вокзалга ҳаммолдан қўрққанидан кузатиб чиқмаган.\nШу бир март куни Америкадан эрининг икки йил кўринмай кетган ошнаси келди. Тиэко эрталабдан уни кутиб олишга чиқди. Биласан, бу ҳудудда кунлуз кунлари ҳам одам сийрак. Ҳувиллаган кўча йўлагида худди эсдан чиқиб қолгандек кўчма ўйинчоқ тегирмон дўкони турган экан.Ҳаво берк бир кун, шамол, дўконарава устида рангли парракчалар пириллаб айланади. Бу манзарадан нимагадир Тиэконинг юраги сиқилиб кетади. Дўконарава ёнидан ўтаётганда, тасодифан қараса – бир қизил қалпоқли одам унга орқа ўгириб, чўққайиб ўтирган экан. Эҳтимол паррак сотувчи чекиш учун ўтиргандир, ё шунга ўхшаш бировдир. Лекин Тиэко унинг қалпоғи қизиллигини кўргандан кейин нима учундир кўнгли алланечик бежо бўлиб, ҳатто орқасига қайтмоқчи ҳам бўлади.\nЛекин вокзалга келгандан то меҳмонни кутиб олгунича, бахтига, ҳеч нарса юз бермайди. Фақат кутиб олганлар эрининг ошнаси бошчилигида перрондан вокзалнинг нимқоронғи эшиги орқали чиқиб келаётган пайти орқадан кимдир Тиэкога мурожаат қилиб: «Турмуш ўртоғингизни, ўнг қўлидан яраланган, дейишяпти. Ёзмаётгани шундан», деб гапиради. Тиэко ялт этиб ўгирилади, лекин ҳеч қандай қизил қалпоқ кўринмайди. Тиэконинг ортидан келаётган денгиз зобити билан хотини унга яхши таниш эди. Турган гап, бу денгиз зобитининг йўқ ердан бунақа нарсани гапириши мумкин эмас, шунинг учун у эшитган гапни ғалати деб топишдан бошқа ҳеч қандай изоҳ йўқ. Бари бир, Тиэко қизил қалпоқ ҳеч қаерда кўринмаганидан хурсанд бўлади. Улар вокзал биносидан ўтиб, эрининг ошнасини автомобилгача кузатишга чиқиш жойига тушадилар. Шунда кимдир орқадан аниқ қилиб: «Хоним, турмуш ўртоғингиз бир ойдан кейин келиб қолса эҳтимол», дейди. Тиэко яна шарт ўгирилади, лекин орқасида фақат эрининг ошнасини кутиб олгани чиққан таниш-билишлари турар, ҳеч қандай қизил қалпоқ йўқ эди Лекин орқасида кўрмаса ҳам, у олдинда автомобилга юк жойлаётган иккита ҳаммолни кўради. Биттаси бир нафас ўгирилиб, қандайдир ғалати ишшайиб қўяди. Уни кўриб, Тиэко шунчалар оқариб кетадики, ҳатто атрофидагилар ҳам буни сезади. Тиэко бир амаллаб ўзига келиб, қарасаки, у иккита ҳаммолни кўрган жойида, юкни битта ҳаммол жойлаштиряпти. Бу ҳам ҳозир ишшайиб қўйгандан мутлақо бошқа. У ана энди ишшайган ҳаммолнинг юзини эслаб қолдим, деб ўйлайди. Лекин кейин билиндики, илгаригидек бунинг юзини ҳам тусмол эслайди. қанча уринмасин, эсига кўзи, бурунсиз юз, ҳам қизил қалпоқ қалқиб келади… Мана, Тиэко айтиб берган ғаройиб воқеа шу.\nКейин, бир ой ўтиб, ҳа, тахминан шу, сен Кореяга кетган пайтинг, — эри чиндан келиб қолди. Ва, ғаройиб иш, эри ўнг қўлидаги жароҳати туфайли бир неча муддат ёза олмаган. Менинг хотиним дарров Тиэконинг устидан; «Доим эрини ўйлаган. Табиийки, буни билган», деб кулишга тушди. Икки ҳафтадан кейин Тиэко эри билан бирга Сасэбога, унинг хизмат жойига кетди, лекин у ерга жойлашиб улгурмасларидан юборган хатида ёзилган учинчи ғаройиб воқеани ўқиб, ҳанг-манг бўлиб қолдик.\nМарказий вокзалдан қўзғалаётиб, поезд энди жойидан жилганда уларнинг юкини элтган ҳаммол, оқ йўл тиламоқчи бўлганми, ойнадан қараган. Унинг юзини кўриб, эрининг ранги ўзгариб кетган-да, сал ўтгандан кейин Тиэкога хижолат билан қуйидагиларни айтиб берган. Марселда тўхтаб, оғайнилари билан қаҳвахонада ўтирган пайти уларнинг столига тўйқусдан япон ҳаммол келиб, бетакаллуф оҳангда ишлар қандайлигини сўраган. Албатта, Марсел кўчаларида япон ҳаммолларига бало борми! Лекин Тиэконинг эри ҳайрон бўлмай, ўнг қўлидан яралангани, яқинда уйига қайтишини айтган. Шу сонияда қайсидир маст одам коньяк қадаҳини ағдариб юборган. Шунда синглимнинг эри чўчиб алангласа, ҳеч ким сезмаган ҳаммол қаҳвахонада кўздан йўқолган. Нима бўляпти ўзи? Унинг кўзлари очиқ, лекин у туш кўрдими ё ростдан ҳам шундай бўлдими, тушуна олмаган. Устига устак, оғайнилари ҳам ўзларини худди унинг олдига ҳеч ким келмагандек тутган. Охир-оқибат, бу воқеани ҳеч кимга айтиб бермаслик фикрига келган. Лекин у Японияга келгандан кейин Тиэконинг икки марта қанақадир сирли ғаройиб ҳаммолни кўрганини билгандан кейин, у Марселда айни шунинг ўзини кўрганини ўйлаган, лекин энди бу арвоҳлар ҳақидаги ҳикояларга жуда ўхшаб кетади. Бундан ташқари у ғолибона сафарда ҳам хотинини ўйлаб юришидан кулгига қоладиганларнинг аҳволига тушишдан чўчиб, шу пайтгача лом-мим демаган. Лекин ҳозиргина ойнадан қараган ҳаммолни кўрганда, қараса, ўша Марселдаги қаҳвахонага кириб борган ҳаммолдан бир туки ўзгача эмас… Шу воқеани айтиб бериб, Тиэконинг эри жим бўлади, кейин хавотир билан овозини паст қилиб: «Fалати эмасми? Мен: «Бир туки ҳам ўзга эмас», дедим. Айни пайтда унинг юзини аниқ эслай олмайман. Фақат у ойнадан қараган лаҳзанинг ўзида «Худди ўзи!..» деб ўйладим», дейди.\nМураками шу жойга келганда, қаҳвахонага бир нечта одам кириб, унинг танишлари шекилли, шовқин билан саломлаша бошладилар. Мен турдим.\n— Хўп, майли. хайр. Кореяга кетгунча сенга учрайман.\nҚаҳвахонадан чиққандан кейин чуқур нафас олдим: уч йил олдин Тиэконинг Марказий вокзалда мен билан бекитиқча учрашишга берган ваъдасини нега икки марта бузиб, эрига мангу вафодор хотин бўлиб қолиши ҳақида мактуб йўллаганини энди тушундим.\n← Аввалги Аввалги Жеймс Грэм Бaллaрд. Энг яхши истак барбоди (ҳикоя)\nКейинги → Кейинги: Хорхе Луис Борхес. Аверроэс изидан (ҳикоя)


Bosh sahifa Muallif & blog ... Жамиятда илм тарғиботи\n30.05.2018 00:00\tMuzaffar Qosimov\nМен ҳаётда қатъий ишонч билан яшайдиган маслак шуки, айнан илм-фан инсоният цивилизациясини етаклаб борадиган кучдир. Тарихнинг қайсидир босқичида муайян цивилизация ўз замонасининг энг илғори бўлган бўлса, бунга ҳеч бир истисносиз равишда фақат ва фақат илм-фан борасида бошқаларда илғор бўлганлиги эвазига эришган. Аксинча, қайсидир тамаддун ўз нуфузини йўқотиб, оқибатда бошқаларга мутеъ бўлиб, инқирозга юз тутган бўлса, у ҳам ўша жамиятда илдиз отган илмсизликдан ва жоҳиллик оқибатидан шундай аҳволга тушган. Зеро, Беруний ҳазрат айтганидек, илмга рағбат йўқ жойда жоҳилликка мойиллик пайдо бўлади.\nФикримча, биз ўзбеклар орзу қилган келажак равнақ ва тараққиёт ҳам, ёки турли фитна-фасодлардан нажот ҳам фақат илмдан келади. Буюк аллома бобомиз ҳазрат Имом Бухорийдан келтириладиган иқтибосда ҳам «Дунёда илмдан ўзга нажот йўқ ва бўлмагай» – дейилади.\nШунга кўра, ярим финал имкониятидан фойдаланиб, жамиятимизда илмни янада кенгроқ ёйиш борасидаги анчадан буён дилимда тугиб келаётган фикрларим билан ўртоқлашмоқчиман. Маслакдош ҳамфикрларни ва илм-фанни халқ орасида ёйишдек эзгу ишни қўллаб қувватлашга тайёр меценатларни топиш нияти ҳам йўқ эмас...\nХўш, илмни янада кенгроқ ёйиш деганда нимани назарда тутяпман ўзи? Хорижда “Popular Science”, русларда эса “Популярная наука” дейилгувчи бу нарса - илмий тушунчалар ҳақида тушунарсиз терминологиядан ҳоли равишда, мураккаб формулаларсиз, халқчил содда тилда, яъни, оммабоп тарзда баён қилишни назарда тутади. Илмни жамиятда кенг ёйиш орқали ундаги зиёли қатлам салмоғининг ортишига эришилади. Натижада биз шунчаки саводли жамият эмас, балки зиёли жамият барпо этамиз. Биз орзу қилган кучли фуқаролик жамияти - зиёлилар қатламининг потенциали устига барпо этилса яхшироқ бўлади албатта. Жамиятда илм-фанни оммалаштириш айниқса ундаги ёшлар қатлами учун ўта муҳимдир. Чунки, айнан ҳозирги ёшларнинг интеллектуал даражаси бутун бошли жамиятнинг яқин ва узоқ келажагини белгилаб беради. Боз устига, қонун устуворлигини англайдиган, ўз мустақил фикрига эга бўлган, онгли равишда, сидқидилдан халққа холис хизмат қиладиган комил шахсни шакллантиришда ҳам, ўсмир ва ёшларга илм-маърифатни сингдиришга асосланган тарбия яхшироқ самара беради. Фикримча, бу усул ҳар қандай бошқа усуллардан кўра, айтайлик тадбирбозликка асосланган тарғибот кампанияларидан ва нуқул теологик таълимотга асосланган тарбиядан кўра самаралироқ бўлган бўлур эди.\nИлмни жамиятда кенг ёйилишидан кимлар манфаатдор бўлади?\nАлбатта биринчи навбатда жамият ва фуқароларнинг ўзи. Инсонга табиатан хос бўлган – борлиқни англаш ва замондан орқада қолмаслик сингари фундаментал эҳтиёж учун ҳозирги замонда саводли бўлишнинг ўзи етарли эмас. Шу сабабли, ҳар бир одам учун албатта замонавий илмдан бохабарлик зарур (ҳеч бўлмаса «назарий минимум» даражасида);\nИккинчидан, одамлар орасида илмнинг ёйилишидан бизнес ва саноат ҳам кучли манфаатдор. Чунки, юқори малакали кадрлар масаласи бизнеснинг ва ишлаб чиқаришнинг равнақини ёки касод бўлишини ҳал қилади;\nУчинчидан, олимлар, яъни академик элита манфаатдор. Улар учун, ўзларига янги давомчи шогирдларнинг узлуксиз етишиб келиши, ҳамда, умуман, илмнинг ижтимоий-сиёсий аҳамиятини асослаш муҳимдир.\nЛўнда қилиб айтганда, жамият орасида илмни имкон қадар кенг ёйиш – ҳеч ким ютқазмайдиган ва натижаси истисносиз равишда фақат ижобий бўладиган ҳаракат бўлур эди. Шу нуқтаи назардан, жамиятда илмни ёйишга киритиладиган сармоя, бутун келажакка тикилган сармоя бўлади десак тўғри бўлади.\nТаассуфки, айни пайтда бизнинг жамиятимизда илмни кенг ёйиш амалиёти деярли эътибордан четда қолган. Шу боис, кейинги сатрларда бироз пессимистик мулоҳазалар келтираман.\nКузатишимча, ҳозирда бизда айрим энтузиастларни ҳисобга олмаганда, жамиятда илм тарғиботи фаолияти билан деярли ҳеч ким шуғулланмаяпти. Телевидениеда ва матбуотда онда-сонда бериб қолинадиган илмий дастурларнинг кўлами, айтайлик спорт дастурлари ва кўнгилочар-мусиқий дастурлар, айниқса, тузи паст ашиллалардан иборат бемаъни шоу дастурлар кўлами билан таққослаб бўлмас даражада ғариб. Бор илмий дастурлар ҳам фақат фрагментар характер касб этади; яъни, уларда ҳеч қандай изчиллик ва узвийлик йўқ...\nХўш, дўппини бир четга қўйиб мулоҳаза қилиб кўрсак. Бизнинг жамиятимизда илмни кенг ёйилиши йўлида учраётган асосий муаммолар нимада бўлиши мумкин?\nБиринчидан: Ўйлашимча, энг биринчи муаммо - жамиятда илмни ёйишдан, яъни жамият аъзоларининг максимал илмли бўлишидан энг катта манфаатдор кишилар – академик элитанинг ушбу йўналишга, яъни “Popular Science”га иккинчи даражали юмуш деб қарашидир. Албатта, Фанлар Академияси аъзоси бўлган, ёки бошқа турли даражадаги олимларнинг энг биринчи галда эътибор қаратадиган, марказий асосий тадқиқот муаммоси бўлади. Улар ўша ишдан чалғишни исташмаса керак. Шунга қарамай, жамиятни замонавий илм-фаннинг илғор тенденциялари билан таништириб борадиган, бошқача айтганда, илм-фан ютуқлари ҳақида халқни «биринчи қўл» принципида бохабар қилиши керак бўлган шахслар айнан олимларнинг ўзи бўлиши керак. Айнан шу нарса, илмий тушунчаларнинг нотўғри талқин қилинишидан ва турли мифлар (миянинг атиги 10% ишлаши каби) тарқалишидан жамиятни иҳота қилган бўларди. Таассуфки, бизда ҳанузгача Айзек Азимов, Капица, ёки, Жим ал-Халили сингари хам олим, ҳам илмий популяризатор бўлган шахс ярқ этиб кўзга ташланмади. Мен медиа-магнат бўлмиш “BBC-Science”нинг илмий муаллифлар жамоасига чексиз ҳавас қиламан. У ерда Брайан Кокс, Маркус дю Сотой, Жим ал-Халили сингари, ўз соҳасида замонавий илм-фаннинг энг етакчи олимларидан иборат бутун бошли популяризатор-муаллифлар плеядаси шаклланган. “BBC-Science” бериб бораётган илмий-оммабоп дастурлари сифати ҳам шунга муносиб. Афсуски, бизда бирор бир махсус илмий телеканал тугул, шахсан олимлар юритадиган муаллифлик дастурлари ҳам, ҳатто ҳеч бўлмаса, бирор ўзбекча илмий Youtube канали ҳам йўқ (ёки мен кўрмаганманми?).\nИккинчидан: Ўзи олим бўлмасада, лекин илмни яхши тушунадиган, илм-фаннинг илғор қаноти билан ҳамнафас ижод қилувчи; олимлар ва фуқаролар орасида кўприк бўла оладиган махоратли илмий журналистларимиз ҳам йўқ. Очиғи, ўзини «санъаткор» деб атайдиган ашиллачи ва артистларни ТВ ва матбуотга олиб чиқиб, уларни «санъатга илк қадамлари»дан бошлаб сўроққа тутадиган «журналист»лар бош-бошдоқлигида, «санъат» тушунчасини том маънода сийқасини чиқариб бўлишди. Шу туфайли оддий халқ кўчада бирор заҳматкаш олимни кўрса танимаслиги 99% га аниқ, лекин, олачипор иштони билан хар куни ТВ тўрини бўшатмай келаётган бачкана артисни аниқ танийди. Шу сабабли ҳам, оддий халқ тасаввуридаги миллат элитаси бу – олимлар ва зиёлилар эмас, балки артистлар бўлиб қолган.\nБоз устига, шу чоққача бизнинг ОАВда ҳақиқий олимни ва унинг илмий ишларининг моҳиятини элга кўрсатиб бера оладиган яққол дастур ёки лойиҳа бўлган эмас... Мавжудлари эса асосан юқорида айтилган «National Geographic», Horizon, BBC-Science ва шунга ўхшаш хорижий илмий ТВ-брендлардан олинган илмий-оммабоп филмларни бирмунча нўноқ таржима билан, узуқ-юлуқ намойиш қилиш билан банд.\nУчинчидан: Илмий-оммабоп китоблар ёзувчи муаллифларимиз ҳам деярли йўқ. Эътибор беринг, илмий-фантастика эмас, айнан илмий-оммабоп асарлар керак бизга. Мактаб дарсликлари илм-фанни бироз зерикарли ва лекин, муайян қатъий изчиллик билан ёритади. Ҳар ҳолда, мактаб дарсликларида ўсмир ёшдаги бола психологиясидан келиб чиқувчи муайян қолип мавжуд бўлади ва ундан четга чиқилмайди. Бироқ, жамиятнинг бошқа қатламлари, масалан, китобхон уй бекалари учун илмий мавзуларни халқона, осон маиший тилда тушунарли қилиб ёритиб берадиган ўзбекча китоблар кам.\nТўртинчидан: Илм-фанни жамият орасида кенг тарғиб қилиш ва ёйиш билан мақсадли шуғулланувчи махсус ташкилотларимиз йўқ. Аслида юқорида қайд қилинган ҳамма муаммоларнинг сабаби ҳам шу бўлиши мумкин. Чунки, илмни кенг тарқатиш учун тайёр потенциалга эга олимлар ва зиёлиларни бошини бирлаштириш, ишларни режали ва самарали ташкиллаш учун ҳеч бўлмаса битта уюшма, энг яхшиси эса, кучли ҳуқуқий ва молиявий фундаментга эга махсус Фонд керак бўлади...\nЎйлашимча, ишни энг аввало илм-фанни ОАВда кенг тарғиб қилишдан бошлаш керак (ҳеч бўлмаса ижтимоий реклама тарзида). Бошланишига мавжуд телеканаллар негизида махсус соатлар ташкил қилинса ҳам бўлади. Лекин, “Ilmiy” номли миллий ТВ-бренд ташкил қилиш энг яхши ечим бўлган бўлар эди. Бу каналда турли интерактив илмий тажрибалар, олимлар билан интервьюлар, қизиқарли илмий-оммабоп фильмларнинг мунтазам намойиши йўлга қўйилса, менича, рейтинги нуқул мусиқа қўядиган, ёки нуқул кино кўрсатадиган ихтисослашган каналлардан кам бўлмайди.\nҚолаверса, замонавий дунёдан ортда қолмаган ҳолда, аҳоли орасида катта қизиқиш уйғота оладиган хорижий муаллифларнинг бестселлер илмий-оммабоп асарларини таржима қилиш ва нашр этиш муҳим. Башарти, бу борада ҳали-бери ўзбек муаллифлари томонидан ёзилган миллий асарлар йўқ ҳисоби экан, ҳозирда жаҳон даражасида оммалашган жуда кўп номдаги илмий-оммабоп асарларни ўзбек тилига ўгириб нашр қилиш билан бу муаммони ҳал қилса бўлади (бунга ўзим имкон қадар ҳаракат қилиб келмоқдаман). Ҳозирги давр жаҳон миқёсида машхурликка эришган илмий-оммабоп асарлардан, муаллифлар Айзек Азимов, Стивен Хокинг, Мичио Каку, Клиффорд Пиковер, Илья Леенсон китобларини, ёки бренд нашриётлар томонидан чиқарилган махсус илмий-оммабоп китоб серияларини (“Математика олами”, “Буюк илмлар”, “30 сония ичида”, “Буюк назариялар” сингари) ўзбек тилига таржима қилинса - бошланишига кенг илмий тарғибот учун яхшигина замин бўла олади.\nҚолаверса, илмни ёйишда юқорида санаб ўтилган анъанавий тарғибот усулларидан – ОАВ потенциалидангина фойдаланиб қолмасдан, одамларни эътиборини торта оладиган бошқа йўллардан ҳам фойдаланиш мумкин. Хусусан, интерактив илмий музейлар, мунтазам даврий илмий фестиваллар, турли хил илмий квестлар уюштириш ҳам яхши самара беради.\nЛекин албатта, шунча ишларни тўғри ташкиллаш учун эса бизга албатта бирор-бир махсус ташкилот зарур бўлади. Менинг тасаввуримдаги идеал ҳолатда бу ташкилот НТТ кўринишида бўлиб, у ўша биза айтган “Ilmiy” телеканалини тасарруф қилиши, олимлар ва аҳоли ўртасида турли учрашувлар ташкил қилиши, илмий-оммабоп китобларнинг нашр этилишига кўмаклашиши керак. Унинг қошида ўз нашриёти ҳам бўлса нур устига аъло нур бўлади. Қолаверса, илмий популяризаторларни қўллаб-қувватлаш ҳам ушбу фонднинг тўғридан-тўғри вазифасига кириши керак. Бундай фондлар ривожланган мамлакатларда аллақачон фаолият кўрсатмоқда. Масалан, АҚШда “Илм-фан тараққиётига кўмаклашиш ассоциацияси”, Россияда “Династия” фонди сингарилар мавжуд. Уларнинг фаолиятини ўрганиш, тажрибаларини ўзлаштириш орқали, Ўзбекистонда оммавий илм-фан тарғиботини юритувчи бирор миллий ташкилот тузилса аъло иш бўлган бўлур эди.\nШунингдек, бизда олимларнинг ва илм-фаннинг обрўсини янада орттирадиган бошқа таъсирчан чораларни кўришимиз керак. Олимларнинг ўзи учун, яъни илмий-оммабоп соҳа учун эмас, айнан академик илм учун аталган ҳам бирмунча мулоҳаза ва таклифларим бор. Улар ҳақида эса насиб қилса кейинги босқичда.\nП.С. Саралаш босқичида ҳакамлардан бир танбеҳ берганидек, гапни лўнда қилишни билмайман. Чўзилиб кетган бўлса узр...\nYangilаndi: 30.05.2018 09:16\n0 #1 Javob: Жамиятда илмни ёйиш масаласи — muxlis 2018-06-15 18:11\nYana bir narsa anig'rog'i iltimos imkon darajasida Kvant fizikasi kvant texnologiyalari to'g'risida iloji boricha ko'proq maqolalar hox tarjimasi hox boshqa narsa ko'rroq yozishizi iltimos qilardik\nO'qilgan sahifalar soni : 3292769


Аёлликка очилган аза | Muslimaat.uz\nМанзилингиз:Муслимаат»Оила ва жамият»Аёлликка очилган аза\nBy Muslimaat on\t Noyabr 7, 2011 Оила ва жамият, Оила\nДарахтнинг бўйи йиқилганда кўринади, деганлари рост экан. Ўзининг АЁЛ эканини эслатиш учун танасини очиб, гўзаллигини бозорга солиб юришга мажбур бўлаётган чет эллик бахтиқаро хонимларнинг гўёки «эркинлик», «замонавийлик» бўлиб кўринган шармандаликларига тақлид қила-қила шарқона ахлоқнинг илдизларига болта уриб бўлган эканмиз. Аждодларимиз юзлаб йиллар давомида авайлаб келган бу «дарахт» қулагандай бўлди-ю, бизнинг қандай неъматдан айрилиб қолганимиз бор бўйи билан кўринди…\nЭрининг фалокатга учраб, икки ойгина касалхонага тушиб қолиши туфайли «қийналиб» қолиб, «яхши яшашнинг «йўлларини» ўйлаб топган» хотиннинг қорни тўймай қолганидан шу расвогарчиликни қилганига ишонмайман. У икки ойнинг ичидагина «бузуқ» бўлиб қолган эмас. Бузуқ хаёллар бу хотинни олдинроқ маҳв этган бўлиши керак: эҳтимол, у эрининг топиш-тутишидан қониқмай, «бойвачча» эркакларга зимдан ҳавасланиб юргандир, эҳтимол, эрининг бағрида ёшлигидаги «севгилиси»нинг хаёли билан яшагандир…\nҲар нима бўлганда ҳам, эрини қадрламай, ўзгаларга иштиёқманд бўлиб ёки бетайин орзу-армонлар, афсонавий хаёлотлар билан онгини булғаб кун кечиргани аниқ. Эрининг фалокати туфайли келиб чиққан қийинчиликлар эса унинг учун айни муддао бўлгандай…Лекин дунёнинг ҳисоб-китоби нақадар тўғри эканини ҳисобга олсак, албатта, аёли зинога жазм қилган эркакларда ҳам каттагина айб борлигини англаймиз. Зинокор аёл беор, бетайин эркакларга жазо тариқасида юборилгандай туюлади. Аммо барибир, зинодан қўрқмайдиган, ҳаромдан ҳазар қилмайдиган аёлни ҳеч қандай шароиту сабаблар билан оқламоқ мумкин эмас. Бундайларни оқлашнинг ўзи нодонлик. Негаки, ҳар қандай (айниқса, шаҳвоний) нафсни тийса бўлади. Одам боласи очликдан, сувсизликдан ўлиб қолиши мумкиндир, лекин ҳирсини қондирмагани учун ўлиб қолган одамни дунё ҳали кўрмаган. Дунёда ўзини тиёлмаган, АЁЛлик ғурурини номаҳрам эркакнинг оёғи остига ташлаган, ўзини булғаган эрли аёлдан ҳам кўра шармандалироқ, хорроқ, аянчлироқ кимса йўқдир. Аёл хиёнати ҳақида эшитганимда, ўйлайвераман: уруш даври аёлларининг зуваласи бошқа ердан олинганмидийкин… Қорахатни кўксига босиб, эрининг тирик эканидан умид узмай, унинг эшикдан кириб келишини ўттиз, ҳатто қирқ йиллаб кутган, эрининг арвоҳига ҳурмат сақлаб, бошқа турмуш қурмай ўтган аёлларда нафс йўқмиди! Тўйининг эртасига куёвини урушга кузатган келинчакларда, ҳали ўттизга ҳам кирмай бева қолган жувонларда нафс йўқмиди! Болалари очликдан чирқираётган хотинлар ҳам нон тилаб бегона эркакларнинг эшигига бормаган эди-ку. Уларнинг қўллари қадоқ, кўйлаклари ямоқ, лекин кўнгиллари тоза, ўй-хаёллари тиниқ, ниятлари яхши эди. Аёллик қайсидир бир эркакнинг нафсини қондириб юриш эмаслигини яхши англардилар улар. Бузуқлик наслни булғашини, қонни айнитишини билардилар. Асосийси, Худодан қўрқардилар! Раҳматли бувимнинг туғишган опалари бўларди. У кишини «катта буви» дердик. Эри урушда вафот этиб, йигирма беш ёшида уч бола билан бева қолган. «Тишида тишлаб боққан» уч боласининг бири очликдан, бири касалликдан, бири отасига ичикиб вафот этган. Шу-шу бошқа рўзғор қурмаган. Узоқ йиллар ёлғиз яшаганига қарамай, номи ёмонга чиқмаган. У кишини қишлоқнинг катта-ю кичиги «ая» деб чақирар, бирдек ҳурмат қиларди. Катта бувимнинг мунғайиб, хаёлга ботиб ўтирганларини кўп кўрганман. Бир куни у кишини жуда ғалати алфозда учратдим. Катта бувим уй ичидаги ўчоқнинг четига кўксиларини бериб, мўриконга қараганча: «Карома-ат, Салома-ат…» дея раҳматли фарзандларининг отини айтиб чақирар, инграб йиғлардилар… Ўшанда бувимнинг аҳволи мени ларзага солган, овозидаги мунг юрагимни тешиб юборгандай бўлган, бола қалбим билан у кишининг қанчалик катта дардни, кетмас азобни кўтариб, бировга ҳасрат қилмай, унсиз юрганларини англаган, қўшилишиб юм-юм йиғлаган эдим…\nАна ўша аёлларга таскин, суянч, юпанч керакмасмиди?! Керак эди. Жудаям керак эди. Лекин улар ўзларининг ҳаловати учун эрининг арвоҳини чирқиратадиган даражада пасткаш, нафс кўйида охиратини куйдирадиган даражада нодон эмас эдилар. Ҳозирги замонда аҳволи ўша аёлларнинг аҳволидан кўра ночорроқ, ёмонроқ аёл борми? Орамизда кийимига ямоқ тушган, қорни нонга тўймаётган, болалари очликдан ўлаётган аёл борми? Йўқ! Демак, эри бўлатуриб «бузилиб» кетаётган, яхши топиб-тутмаётгани баҳона эрининг «кўзига тупроқ сочаётган» хотинларнинг дарди бошқа.\nҲар қандай жамиятда аёлнинг бўйнидаги масъулият эркакларникидан каттароқ. Чунки аёл фарзанд туғади, уни тарбиялайди, яъни келажак авлоднинг тамал тошини қўяди. «Жаннат оналар оёғи остидадир», дейилган. Лекин афсуски, бу улуғликка бола туққан ҳамма аёл ҳам муносиб бўлолмайди. Агар аёлнинг ўзи тарбиясиз, енгил-елпи ҳаётга иштиёқманд, нодон бўлса, болаларига қандай тарбия беради? У келтирган оқибат аянчли оқибатдир, яъни бир эркакнинг наслини бузади, бир авлоднинг қонини булғайди. Айни шу ҳақиқатни яқингинада япон олимлари илмий исботлаб бердилар. Японияда кўп сонли кўнгилли иштирокчилар устида олиб борилган узоқ йиллик илмий текшириш якунида жуда кўпчиликни лол қилган хулосалар жаҳон оммавий ахборот воситалари орқали эълон қилинди. Бу ҳақда Британиянинг The Daily Mail газетаси шундай ёзади: «…Текширишлар якунида маълум бўлишича, бир аёл нечта фарзанд кўрса, (биттами, ўнтами) уларнинг ҳар бирига шу аёлнинг (онанинг) табиатидан, феъл-атворидан ўн етти фоиз турли ўхшашликлар, хусусиятлар ўтади. Отадан эса болага ўн фоиз хусусият, феъл-атвордаги ўхшашликлар ўтиши мумкин, холос. Лекин шунда ҳам бу ўхшашлик болаларнинг ҳаммасига бирдек ўтмайди, яъни уч-тўрт фарзанддан биттасигагина ўтиши мумкин. Ҳатто ўз отасининг феъл-атворидан бир фоиз ҳам «улуш» олмаган фарзандлар учрар экан…» Кўринадики, оилада онанинг ким эканлиги болаларнинг қандай одам бўлиб шаклланишини белгилайди. Дунё энди билган бу ҳақиқатни бизнинг донишманд халқимиз бир неча юз йиллар олдинроқ англаган ва ўз хулосасини чиқариб қўйган эди: «Отаси ёмон – биттаси ёмон, онаси ёмон – ҳаммаси ёмон!»\nХалқимизда «Яхши от кейин чопади», деган нақл бор. Нега яхши от кейин чопади? Чунки у ўзидан олдин югураётган отларни кузатади: қаерда тойиляпти, қаерни айланиб ўтиш керак, қаерда йиқилиш хавфи бор… Шунга қараб, тадоригини кўриб чопади. Эътибор берсангиз, аёлларимизнинг кўпчилиги Ғарб аёлларига ошкора ҳавасланади. Улардан ўрганишимиз керак бўлган жиҳатлар ҳам бордир, балки. Беҳад қулайликлар ичида яшаётгани билан айримларимизнинг ҳавасимизни келтираётган ғарблик аёллар (ўхшатиш жоиз бўлса) – биздан олдин чопаётган «уюр». Биз уларнинг хатосини, қаерда тойилиб, қаерда йиқилиб қолаётганини кўриб турибмиз, лекин жуда кўпчилигимиз бундан хулоса чиқармай, олдиндаги «от»ларнинг белини синдираётган «чуқур»ларга қараб чопишдан чўчимаяпмиз.\nМасалан, ўтган асрнинг бошларида Америка ва Ғарб аёллари ўртасида феминистик мафкура шаклланган ва бу оқим ҳозирга қадар ўша давлатларнинг аёллари ўртасида ўз кучига эга. Яъни улар барча жабҳаларда, айниқса, оилада эркаклар билан тенглашишга интилиб, бу йўлда улар билан тинмай беллашдилар. Эркакларга итоат қилмаслик учун уларга қарши курашишгача бориб етдилар. Афсуски, айни шу ҳолат ҳар хил тарзда бизнинг аёллар ўртасида ҳам кузатилмоқда. Англамаяпмизки, эркаклардан ўтаман деган ўша шаддод Ғарб аёллари ўз қилғиликлари туфайли бугун беқадр. Уларнинг эркаклари никоҳ масъулиятидан қочадиган бўлиб қолган. Энди у хонимларнинг бор-йўқ ташвиши эркакларини «Никоҳ уйи»га етаклаш учун минг бир ҳийлалар ўйлаб топишдан иборат бўлиб бормоқда. Негаки, инсон боласининг ҳаммасига оила керак.\nҒарб аёлларининг эркакларга итоат қилмаслик учун курашишлари бориб турган аҳмоқликдан ўзга нарса эмас эди. Чунки дунёдаги ҳеч бир эркак қўлида таёқ билан хотинига зуғум ўтказиб, уни исёнга сабаб бўлар даражада азоблаб ёки кишанга солиб бўйсундиришга ҳаракат қилмаётганди. Ғарблик феминист аёлларнинг бор фожеаси – уларнинг асл АЁЛ бўлишни уддалай олмаганликларида, рўзғорбоп бўлишни эплай олмаганликларида, оилавий масалаларда уқувсиз эканликларида, ўйин-кулгига ўчликларидадир.\nТарихда дунёни бошқарган ҳукмдорларнинг асосий маслаҳатчилари ҳам уларнинг оқила аёллари эди. Бу мастура аёллар ўз султонларига шаддодлик қилиш, манаман дейиш билан эмас, мутелик, итоатгўйлик билан, ҳалимлик билан, ҳузурида қулдек мунтазир туриш билан эгалик қилганлар. Ана шунинг номини аёллик «санъати» дейдилар. Бу санъатни билмайдиганларга АЁЛман дейишга йўл бўлсин!\nЎзини суйдира олиш «илми»\nБир дугонамнинг етмишга кирган бувиси бўларди. Унинг чолини бир кўрсангиз эди: қўпол, тўғри гапни ҳам уришаётгандай қилиб айтади. Кампир эса ҳалимгина, ҳамиша кулиб туради. Шу чол-кампир эллик йилдан ортиқ бирга яшашган. Дугонам айтарди:\n— Бувам билан шунча йил қандай муроса қилгансиз-а, буви, десак, бувим: «Аёл киши феъли ёмон эркакни тадбир билан тузатиши, уни рисолага солиши керак. Буванг менга суяниб қолган, унинг машмашалари – менга эркалик қилгани-да», дейдилар…\nТўғри, у бирга яшаган даврларида хотинига ҳинд кинолари ёки турк сериалларидаги ошиқ каби мулозамат, эътибор кўрсатмагандир, хотинини ортиқча эркалатмагандир. Лекин аёлини юракдан, унсизгина, астойдил суйгани аниқ. Тўғрироғи, табиатан жуда қўпол эрга ҳам хотин (мулойим феъли туфайли) ўзини суйдира олган. «Эркаги кўзига чўчқадай кўринишини қўшни аёлга энсаси қотиб сўзлаётган аёл»да эса айни шу хислат йўқ. Негаки, АЁЛлик «илми»нинг ўзаги ҳам шу – ўзини суйдира олиш!\nФақат калтабин аёлгина «Эрим мени, албатта, суйиши керак, мен унга бола туғиб бердим, уйига бекалик қиляпман, шу туфайли ҳам у мени суйишга мажбур», деб ўйлайди. Оилага, рўзғор тутишга тайёр бўлмаган қиз эса турмушга чиққач, «Мана энди менинг «законний» эрим бўлди», дея хотиржам тортиб, назокатнинг ўрнига талабни оширади. Ўзининг хотин эканини ширин муомала, ширин изҳорлар билан эмас, ноўрин талаб ва тергашлар, кесатиқлар билан «эслата бошлайди»: «Менам хотинман, унга ҳаққим бор, бунга ҳаққим бор, ундай қилишингиз керак, бундай қилишингиз керак – вазифангиз!» Ҳаётда эркакни уйдан бездиришнинг бундан осон йўли бўлмаса керак…\n«Соҳибжамол ва махлуқ» мультфильмини кўргансиз. Шу мультфильм болалар учун эмас, балки катталарга сабоқ бўлсин учун ишлангандек туюлади менга. Мультфильм қаҳрамони ойимқиз ширин муомала, оқилалик билан аламзада, қўпол махлуқни одам қилади, унинг барча камчиликларидан кўз юмади, ҳар қанча бесўнақай ва хунук, муросасиз эканига қарамай, унга назокат билан, меҳр билан ёндашиб, ҳаётга қайтаради.\nНазаримда, ҳамиша эридан нолиб юрадиган аёл эрини эмас, ўзини шарманда қилаётгандек. АЁЛ бўлмоқни эплолмаётганини кўрсатиб қўяётгандек. «Қорнини тўқ, устини бут қилиб қўйган» эркакнинг кўнглини ололмагани, ўзига меҳрибон қилолмагани аёлнинг ношудлигидан дарак эмасми?\n«Ҳаётингда шундай яшаки, сен кетгач, ҳеч ким сенинг ўрнингни тўлдиролмасин!» деган эди файласуфлардан бири. Аёл киши эрининг шундай жуфти бўлиб яшамоғи керакки, эркакка усиз дунё қоронғу бўлсин, эркак уйига келганда яйрасин, эркакнинг бор парвоналиги шу аёли, оиласи учун бўлсин. Агар бунинг акси бўлса, хотини вафот этиб, бошқасига уйланган эркаклар «янги хотин»ининг меҳридан ийиб, «Мана энди хотин кўрдим, илгари қандай яшаган эканман-а…» деб юрса, бунақа нўноқ аёлликнинг боридан йўғи!\nВоз кечманг жаннатнинг райҳонларидан…\nFevral 18, 2019 0\nТурмушим фаравон бўлсин, десангиз…


«Толибон», глобал инфляция, Ғарб ва Шарқ муносабатлари. Stratfor 2022 йил учун прогнозларни эълон қилди\nМарказий Осиё «Толибон»га мослашади, Ўзбекистон КХШТга қайтиш ниятида эмас. Бир қанча омиллар минтақа давлатларини Кобул ҳукумати билан қарама-қаршиликлардан қочишга ундайди.\nStratfor таҳлилчиларига кўра, пандемия бутун дунё бўйлаб одамларнинг ҳаётига зомин бўлишда давом этади, иқтисодий ноаниқликлар, эмлаш жараёнида бой ва камбағал мамлакатлар ўртасида тенгсизлик сақланиб қолади ва вируснинг янги штаммлари ҳукуматлар учун қўшимча муаммолар келтириб чиқариши мумкин.\nГлобал инфляция юқори даражада сақланиб қолади\nГлобал инфляция 2022 йил охиригача давом этади. Бунга меҳнатга ҳақ тўлашнинг ошиши, товарлар ва уй-жой нархи кўтарилиши каби омиллар сабаб Марказий банкларнинг қарши чоралари таъсир ўтказиши мумкин.\nОзиқ-овқат нархлари 2021 йил охирида рекорд даражага яқинлашди, бу қисман озиқ-овқат ишлаб чиқарувчи мамлакатларда ишчи кучи етишмаслиги ва нефть нархи қимматлашишининг бевосита ўғит ишлаб чиқариш нархларига салбий таъсири билан боғлиқ.\nЮқори глобал талаб ва таъминот ўртасидаги номувофиқлик туфайли юзага келган м уаммолар бутун йил давомида сақланиб қолади.\nДавлат қарзининг заифлиги ортади\nИнфляция босими кўплаб марказий банкларни монетар рағбатлантириш ва ликвидликни қўллаб-қувватлашни қисқартиришга ва юқори фоиз ставкаларини қайта кўриб чиқишга мажбур қилади, бу эса суверен қарз инқирози хавфини оширади.\nАҚШ долларининг кучли валюта сифатида сақланиб қолиши халқаро инвесторларнинг таваккалчиликка мойил ҳаракатлари пасайишига олиб келиши, бу эса ривожланаётган давлатларга глобал капитал оқимини секинлаштириши мумкин. Айниқса Аргентина, Бразилия, Жанубий Африка Республикаси ва Туркия каби ривожланаётган йирик бозорларда хавф ортади. Гана ва Кения каби кичикроқ иқтисодиётга эга давлатлар ҳам импорт ва иқтисодий ўсишни ошириши мумкин бўлган арзон фоиз ставкалари бўйича молиялаштириш манбаларининг етишмаслигига дуч келиши мумкин.\nТашқи ва ички қарз миқдори юқори бўлган мамлакатларда давлат харажатлари қисқаради. Янги ижтимоий харажатларни амалга ошириш қобилияти чекланиши эса ижтимоий тартибсизликларни юзага келтиради.\nСавдо ва технология соҳасидаги АҚШ-Хитой уруши давом этади\nҚўшма Штатлар ва Хитой ўртасидаги иқтисодий кескинлик 2022 йилда ҳам давом этади. Хитой мамлакатга Ғарб технологиялари киришини чеклашда давом этса, АҚШ Хитой товарларига белгиланган юқори бож тўловларини сақлаб қолади. Байден маъмурияти олиб бораётган сиёсат ўзидан олдинги раҳбарлар ўрнатган баъзи чекловларни юмшатишга қаратилмаганини кўрсатмоқда. Бу эса яқин йиллар давомида ҳам Оқ уйнинг тарифлардан сиёсат қуроли сифатида фойдаланишда давом этишини англатади.\nСунъий интеллект, робототехника ва яримўтказгичлар каби юқори технологияли тармоқларда рақобат кучаяди. АҚШ олиб бораётган сиёсат Хитой ҳам техномиллатчилик стратегиясини икки баравар оширишига олиб келади ва бу Хитой бизнес муҳитини Ғарб фирмалари учун янада мураккаблаштиради.\nНефть ва табиий газ нархларининг ўзгарувчанлиги глобал иқтисодиёт тикланишига путур етказади\n2022 йил бошида энергоресурслар нархлари ошиши жаҳон иқтисодиёти тикланишига путур етказиши ва айрим нефть ва табиий газ импорт қилувчи мамлакатларда ижтимоий тартибсизликларни келтириб чиқариши мумкин.\nОПEК+ нинг консерватив ёндашувлари йилнинг биринчи ярмида глобал нефть нархини бир баррель учун 70 доллар атрофида ушлаб туриши мумкин. Омикрон ёки ковиднинг бошқа штаммларини ҳисобга олмаганда, нархлар бир баррель учун 80 ёки 90 долларга ҳам етиши мумкин.\nГаз нархлари ҳам йил бошида ошиши мумкин. Бунга Россия Европага катта ҳажмда газ экспорт қилишни тўхтатиши ва Шимолий ярим шарда қишнинг совуқ кечаётгани таъсир ўтказади.\nБразилия, Ҳиндистон Нигерия ва ЖАР каби ҳудудларда ёқилғи нархи қимматлиги сабабли ижтимоий тартибсизликлар хавфи юқори бўлиб қолаверади, бу ҳукуматларга субсидиялар ёки ижтимоий харажатлар механизмларини кенгайтириш ёки намойишчиларни тинчлантириш учун нархларни чеклашни талаб қилади. Бу эса бюджет тақчиллиги ошиши хавфини туғдиради.\nНарх ошиши йирик нефть экспорт қилувчи мамлакатларда иқтисодий шароитларни яхшилашга олиб келади, аммо йиллар давомида паст нархлар туфайли юзага келган молиявий ва иқтисодий муаммоларни тўла бартараф эта олмайди.\nКиберҳужумлар хавфи ортади\n2022 йилда бир қанча молиявий сабабларга кўра киберҳужумлар тез суръатлар билан ўсишда давом этади. Бу эса кўплаб Ғарб давлатларида киберхавфсизлик бўйича янги талаблар ошишига олиб келади. АҚШнинг Кремль ва халқаро ҳуқуқ-тартибот идораларига нисбатан россиялик кибержиноятчи тўдаларни йўқ қилишга қаратилган дипломатик босими кучаяди, аммо АҚШ ташкилотларига қарши ўсиб бораётган киберҳужумлар (айниқса, тўлов тизимларига) камаймайди.\nҚўшма Штатларда киберхавфсизлик бўйича талаблар кучайиши Европа, Яқин Шарқ, Жанубий Осиё ва Осиё-Тинч океани минтақасига ҳужумлар сонини ошириши мумкин. Ушбу минтақа давлатларида киберхавфсизлик бўйича харажатлар ошади.\nАҚШ-Россия мулоқоти давом этади\n2022 йилда АҚШ ва Россия ўртасидаги икки томонлама муносабатларнинг сезиларли яхшиланиши қийин бўлиб қолса-да, давлат раҳбарлари даражасидаги мулоқотлар давом этади, чунки бу иккала томон учун ҳам манфаатли ҳисобланади. Байден маъмурияти мулоқотлар Россия билан Украинада ёки рақобатнинг бошқа соҳаларида жиддий кескинлашувнинг олдини олади деб ҳисобламоқда. Москва ҳам оғир санкцияларга дучор бўлмаслик учун икки томонлама мулоқотлардан манфаатдор.\nМузокаралар киберхавфсизлик бўйича ҳамкорликни қисман яхшилаши мумкин. Масалан, кибержиноятчилар тўғрисида сараланган маълумотларни ўзаро алмашиш. Аммо қуролланиш пойгасини чеклаш ёки киберхавфсизликни биргаликда бошқариш бўйича ёзма келишувлар бир қанча фундаментал келишмовчиликлар туфайли амалга ошмайди.\nБайден маъмурияти ташқи сиёсатда асосий эътиборини йилдан йилга юксалаётган Хитойга қаратиш мақсадида Россия билан барқарор муносабатларни ўрнатишга интилаётган бўлса ҳам, вазият тўсатдан яна кескинлашиб кетиши мумкин.\nМарказий Осиё «Толибон»га мослашади\nМарказий Осиёда хавфсизлик ва барқарорликка таҳдид ҳамда «Толибон»нинг кучайиши минтақа давлатларини Кобул билан муроса қилишга олиб келади.\nҚурғоқчилик, электр қуввати тақчиллиги, иқтисодиётнинг секин тикланиши ва вакцинация жараёнидаги иккиланишлар туфайли коронавирус тарқалиши давом этиши ҳақидаги хавотирлар Марказий Осиё мамлакатларини «Толибон» ҳукумати билан алоқаларни яхшилашга ундайди.\nМинтақада «Толибон»га энг мухолиф куч бўлган Тожикистон турли таҳдидлар ва толиблар провокациясининг олдини олиш учун тобора кўпроқ Россия ва Хитой кўмагига таяна бошлайди.\nЭкстремистик гуруҳларнинг барқарорликка таҳдиди минтақадаги бошқа давлатларни ҳам Москва ва Пекин билан хавфсизлик ва иқтисодий алоқаларини кенгайтириш бўйича расмий келишувларга эришишга ундаши мумкин.\nЎзбекистоннинг жанубий чегарасидаги кескинлик туфайли ички барқарорликка таҳдид кучайганига қарамай, 2012 йилда чиқиб кетган Россия етакчилигидаги Коллектив Хавфсизлик Шартномаси Ташкилотига қайтиш ниятида эмас, бу қисман Хитой билан муносабатлар чуқурлашиб бораётгани билан ҳам боғлиқ.\nРоссия «Толибон»нинг кучайиши ва Марказий Осиёдан экстремистик кайфиятдаги одамлар кириб келиши мумкинлиги хавфи ортганига қарамай, минтақадан кўп сонли меҳнат муҳожирларини қабул қилишда давом этади.\n«Толибон» Афғонистондаги барқарорлик учун курашади\n«Толибон» Афғонистонда ўз назоратини мустаҳкамлашга уринар экан, жиддий иқтисодий, ижтимоий ва жангари гуруҳларнинг босимларига дуч келади.\n«ИШИД-Хуросон» гуруҳи турли шаҳарларда ҳужумлар уюштириш қобилияти туфайли энг катта ички таҳдид бўлиб қолади. Гуруҳ ўз операцияларини Афғонистоннинг шимоли-шарқидан ташқари, мамлакатнинг жанубий ва ғарбий ҳудудларидаги муҳим шаҳарларда ҳам амалга ошириши мумкин.\nПокистон ва Хитой толибларнинг асосий иқтисодий ҳамкори бўлиб қолади. Улар Афғонистонда транспорт инфратузилмасини яхшилаш бўйича лойиҳаларни амалга оширишга ҳаракат қилади. «Толибон»нинг чет эллик ишчилар учун барқарорлик ва хавфсизликни таъминлай олмаслиги инвестиция имкониятларини чеклайди.\nХалқаро ёрдам ҳам чекланган бўлиб қолади ва кўпроқ аёллар ҳуқуқлари бўйича ўрнатилаётган қоидаларига боғлиқ бўлади.\nЭтник озчиликлар ва консерватив пуштун қабилалари манфаатларини самарали мувозанатлаштирмаслик шаҳарларда ижтимоий беқарорлик ёмонлашувига, турли гуруҳлар ва янги пайдо бўлган Миллий қаршилик фронти томонидан ҳукуматга қарши ҳаракатлар кучайишига олиб келиши мумкин.


Мақсадимиз жамиятда ўзаро тенгликни таъминлаш | Ўзбекистон Халқ демократик партияси\nМақсадимиз жамиятда ўзаро тенгликни таъминлаш\n2020-01-09 11:01:09 913\nЯнги режалар, янги мақсадлар билан бошланган 2020 йил Ўзбекистон ХДП фаоллари ва депутатлар учун ҳам янги саҳифа очди. Республика бўйлаб барча ҳудудларда партиядан сайланган депутатлар иштирокида таъсис йиғилишлари ўтказилиб, келгуси вазифалар ҳақида келишиб олинмоқда.\nХусусан, Тошкент вилоятининг Бекобод шаҳрида ҳам ана шундай йиғилиш бўлиб ўтди. Янги сайланган депутатлар иштирокидаги депутатлик гуруҳи тузиш ва унга раҳбар тайинлаш масаласини кўриб чиқишди. Халқ депутатлари Бекобод шаҳар Кенгашидаги Ўзбекистон ХДП гуруҳи раҳбари сифатида Раъно Саттарованинг номзоди қўллаб-қувватланди.\nЙиғилишда сўзга чиққанлар, олдинда турган энг асосий мақсад сайловчилар ишончини оқлаш, партия дастурий мақсадларини тарғиб қилиш ва ундаги вазифаларни амалиётга тадбиқ этишдан иборат эканини таъкидлашди. Жойларда, жумладан, қишлоқ ва маҳаллаларда қонун ва қарорларнинг ижроси устидан кучли ва тизимли депутатлик назорати ўрнатиш, ижро интизомига риоя этилмаган ҳолатлар аниқланса, тегишли тартибда уларга чора кўриш бўйича таклифлар тайёрлаш ҳам устувор вазифа саналаши қайд этилди. Ҳудудлардаги ҳақиқий ҳолатни ўрганиб, қонунчиликка ўзгартириш ва қўшимчалар киритиш масаласида ҳам фаоллик кўрсатиш ҳақида фикр-мулоҳазалар билдирилди. Эндиликда сусткашликка асло йўл қўйиб бўлмайди. Халқ бундай хатони кечирмайди, деди иштирокчилар. Партиянинг мақсади жамиятда ўзаро тенглик таъминланиши учун курашишдан иборат эканига алоҳида урғу берилди.\nШунингдек, кун тартибидаги бошқа масалалар ҳам муҳокама этилиб, тегишли қарорлар қабул қилинди.


Бир аёлнинг «безбетлиги» (Ҳаётий воқеа) » Ўзбекистон янгиликлари – Zamin.uz\nТурмуш ўртоғим билан супермаркетдан харид қилдик. Мен қандолатчилик махсулотлари бўлимига яқинлашганимда эрим ғазна олдига бориб навбат олишини айтиб кетди. Бир иккита ширинлик олдим-у ғазнага бордим. Эримни ортида яна уч-тўрт аёл навбатда турарди. Мен эрим ёнига бориб шундай дедим:\n— Кечирасиз, мени харидларим кам эди, орқада навбатда турмай сизни аравангизга солиб ғазнадан бирга тўлаб ўтсакчи?\n— Майли, — деди эрим. Унинг орқасидаги аёллар менга энса қотириб қараб қўйишди. Навбатимиз келгач эримга:\n— Менга ҳам тўлаб юбормайсизми? Бор йўғи икки қути ширинлик олгандим. Ширинликларни яхши кўраман-да.\n— Хўп бўлади, — деди эрим. Аёлларнинг эса баттар қошлари учирилиб кетди. Харидларни целлофанларга жойлаб бўлгач эримга:\n— Кечирасиз, машинада бўлсангиз мени ҳам элтиб қўйолмайсизми?\n— Бажонидил,- дедию эрим кулгидан ўзини тутиб туролмади. Ортимиздаги аёллар ҳамон ҳайрон туришарди.\nТеглар: махсулотлари орқада қилдик харид дедию Манба\n17:06 / 23-12-2016\n17:51 / 23-11-2016


Янги мутахассисликни эгалламоқчимисиз? Онлайн таълим олиш...\n14.12.2017 12:26 0 312\nАнчадан бери дастурлаш тилини ўзлаштириш ёки янги мутахассислик ҳақида ўйлаб юрган бўлсангиз-да, уни ўрганишга вақт топа олмаяпсизми? Унда сизга уйда ўтириб таҳсил олиш имконини берадиган онлайн-платформалар керак. Биз сизга уларнинг учтасини тавсия этамиз. Энг асосийси, кўплаб курсларни мутлоқ текин ёки арзон суммага тамомлаш мумкин.\n1. «Coursera» — 147 университет битта сайтда\nУшбу платформа 2012 йили АҚШнинг энг нуфузли таълим даргоҳларидан бири — Стэнфорд университети ўқитувчилари томонидан яратилган. Унинг яратувчилари ўз олдиларига америкаликлар ва бошқалар учун қулай билим беришни мақсад қилиб қўйган. Бугунги кунда портал бутун дунё бўйлаб 25 миллиондан ортиқ кишини ўқитди ва унда 2 мингдан ортиқ курс мавжуд, шу жумладан, уларнинг тўрттаси ярим ҳажмдаги академик босқичлар ҳисобланади.\n«Coursera»да 147 олий ўқув муассасаси жамланган. Улар орасида Стэнфорд, Колумбия, Калифорния, Мичиган университетлари бор.\nМашҳур курслар: криптография, интервюга тайёрланиш, «Андроид» иловаларини ишлаш ва бошқалар.\nЎқитувчилар таркиби ҳам сизни ҳайратлантирмасдан қолмайди. Улар орасида дунёнинг IТ-соҳасидаги етакчи мутахассислари ҳам бор.\nЎзини ҳурмат қиладиган моҳир технолог бўлиб етишиш учун барча нарсани. Математика, алгоритмлар, дастурлаш тили, замонавий технологиялар, мобил иловалар...\nЭнг машҳур курслар: криптография, интервюга тайёрланиш, «Андроид» иловалари ишлаб чиқиш ва бошқалар.\nТариф бўйича — барчани. Аммо бир нечта шундай курслар ҳам борки, бунинг учун бошланғич саралаш ёки тестдан ўтиш талаб этилади.\nКурслар 25 доллардан 99 долларгача туради ва бу сумма бу даражадаги таҳсил учун қиммат эмас. Аммо тўлов мажбурий ҳам эмас — бир неча курслар текин ва уларни ўрганиб, пул тўлашга арзийдими-йўқми, ўзингиз бир қарорга келишингиз мумкин.\nЎқув қай тарзда бўлади?\nКурсга ёзилишингиз билан сиз маърузалар ҳамда талабалар форумида иштирок этишингиз мумкин. Бу алоҳида қизиқарли тажриба — бутун дунё бўйлаб турли ёшдаги касб эгалари билан суҳбатлашишингиз мумкин. Фақатгина эронликлар ва кубаликлар, бундан мустасно.\nҲафталик курсларнинг бири мана шундай кўринишда.\nҚандай ҳужжат берилади?\nСертификат, аммо, фақатгина пуллик ўқувлар учун. Курс якунида имтиҳондан ўтишингиз лозим бўлади. Имтиҳондан ўта олсангиз, расмий ҳужжатга эга бўласиз.\n2. «Udacity» — Кремний водийси университети\n«Udacity» — бўлажак, собиқ ва ҳозирда фаолият кўрсатаётган ахборот-коммуникация технологиялари мутахассисларига мўлжалланган платформа.\nКремний водийси университети.\nУнинг мақсади — IТ соҳасига доир янгиликлар, янги билимлар ҳамда янги иш топишга кўмаклашишдан иборат.\nБу ерда барчаси жуда қизиқарли. Лойиҳа муассисларининг айтишича,«Udacity» — нафақат Кремний водийси университети, балки «Университетлар ўртасидаги Голливуд»дир.\nКурслар учун материаллар «Google» ва «Facebook» каби компаниялар мутахассислари томонидан тақдим этилади. Бироқ барча дастурчилар ҳам яхши тушунтира ва ўргата олмайди. Шу боис «Udacity» материаллар, профессионал ўқитувчилар, актёрлар, монтажчиларни бирлаштиради ва уларни қисқа, қизиқарли ҳамда енгил ҳазм бўладиган видеороликларга айлантиради.\n«Udacity»нинг курслари рўйхати худди иш ахтариш учун «ҳикматлар тоши»га ўхшайди. «Data Science», «IOT», виртуал реаллик. Ва, албатта, дастурлаш тиллари.\n«Udacity»нинг асосий йўналишлари рўйхати.\nБепул курслар учун чеклов йўқ. Бироқ пуллик курсларга қатнашиш баъзида маълум тажриба ёки билим талаб этади.\nКурсларнинг икки тури бор: текин ва «Nanodegree» курслари. Ўнлаб бепул курслар — платформа билан танишишнинг энг яхши йўли.\n«Nanodegree» — «Udacity» дастурчилар университети. Улар маълумотлар базаси, «Андроид» учун мобил иловалар ҳамда соҳага доир, тор доирадаги, чуқурлашган дастурчилар тайёрлайди. Чунки меҳнат бозори ҳам айнан шуни талаб этмоқда. Ўқиш нархи курсларга қараб, 20дан 200 АҚШ долларигача.\nКурслардан намуналар. Уларнинг асосий қисми етакчи компаниялар ҳамда университетлар билан ҳамкорликда тузилганини пайқаш қийин эмас.\n«Udacity»да бир қанча стипендиялар ҳам бор. Булар — «Google»нинг WEB ва «Android» дастурчилари учун мўлжалланган. Бу стипендия Европа, Туркия ва Россия аҳолиси учун мўлжалланган. Ҳар йили стипендия талабларини бажарган 60 минг талаба 3 ой текин курсларда қатнашади. Улар орасидан энг кучли 6 минг нафари эса «Nanodegree» курсларида бепул таҳсилни давом эттиришмоқда.\nҲар бир курснинг мақсади — нафақат ўргатиш, балки янги лойиҳаларга йўл очиш. Сиз ўзингиз ўрганган материаллардан диплом ишингизда фойдаланишингиз мумкин, етакчи мутахассислар эса ёзган кодингизни текширади, ёрдам беради ва йўналтиради.\nҚандай ҳужжат беради?\n3. «Khan Academy» — мутлақо бепул таълим!\nАсли келиб чиқиши бенгаллик бўлган Салмон Хон шарафига номланган платформа. Салмон узоқдаги қариндошига математика фанидан ёрдам бериш учун видеоролик тайёрлаб, «YouTube»га жойлаштиргач, кутилмаганда, жуда машҳур бўлиб кетади. Шундан сўнг у ишдан бўшаб, онлайн-академияга асос солди. Ҳозирда унинг «YouTube»даги канали уч миллиондан ортиқ обуначига эга.\nСтатистик маълумотларга кўра, Стэнфорд университети талабаларининг 65 фоизи «Khan Academy»дан фойдаланади.\nПлатформада дунёнинг турли нуқталаридан юздан ортиқ ўқитувчи фаолият кўрсатади. Улар орасида мактаб ва олий таълим даргоҳлари ўқитувчилари, шунингдек, турли соҳага оид экспертлар ҳам бор.\nБарча нарсани. Биология, физика, кимё, тарих, медицина. Ва, албатта, дастурлашни ҳам.\nПлатформа шиори: «Барча учун ва ҳамиша бепул».\nРоликларни томоша қиласиз ва ўрганасиз. Роликлар инглиз тилида. Шунингдек, саволлар бериш ҳамда бошқа талабалар билан суҳбатлашиш учун форум ҳам бор.\nҚанақа ҳужжат беради?\nҲеч қандай. Фақат билим ва маҳоратни ошириш.\nЖамият 14/12, 10:29\nТаълим 01/05, 09:33\nТаълим 10/05, 17:21


Русларнинг АҚШ ҳақидаги фикри яхшиланмоқда\n"Левада" маркази ўтказган сўров натижаларидан маълум бўлишича, россияликларнинг 34 фоизи ҳалигача аксиламерика кайфиятида.\n"Левада" маркази ўтказган сўровда қатнашган россияликларнинг 54 фоизи АҚШга нисбатан муносабати Барак Обама ҳокимиятга келгандан буëн ижобий томонга ўзгарганини билдирган.\nЎтказилган ушбу сўров АҚШни ёмон кўрувчи россияликлар сони 54 фоиздан 34 фоизга тушганини ҳам кўрсатмоқда.\n"Озодлик" мухбири буни тасдиқлаш учун Москва кўчаларида оддий россияликларга микрафон тутди.\n- Обама президентлик лавозимига келиши билан АҚШ билан муносабатларимиз яхшиланди. Унгача муносабатларимиз қарама-қаршиликларга тўла, Путин Жорж Буш билан муносабатларни ўз қўлида ушлаб тураётган эди. Обаманинг сиёсати муносабатларда ишончни кучайтирди, -дейди 37 яшар москвалик мухандис Михаил Леонов.\nПолша ва Чехияга ракета ҳужумидан мудофаа тизимларини жойлаштиришни назарда тутувчи Жорж Буш президентлиги даврида ишлаб чиқилган режасининг Обама президентлиги даврида бекор қилиниши кўплаб россияликларнинг олқишига сазовор бўлган.\nШунингдек, Барак Обаманинг Нобел тинчлик мукофотига сазовор бўлиши ҳам кўплаб россияликларни бефарқ қолдирмаган.\n- Балки бу мукофот унинг тинчлик учун бўлғуси ҳизматлари учун аванс тариқасида берилгандир. Шунга қарамай у юргизаётган сиёсат умидбахшдир, - дейди 79 яшар профессор Леонид Василев.\n50 яшар Нонна Аксёнова эса Обамани бу мукофотга лойиқ эмас деб ҳисоблайди.\n- Нобел мукофотига лойиқ ҳеч иш қилгани йўқ. Лекин умид қиламан келажакда у буни қилади, - дейди Нонна Аксёнова.\n27 яшар журналист Наталя Логинова эса Обама президентлигидан олдин ҳам АҚШга ёмон муносабатда бўлмаганини айтади. Унга кўра Америкада қора танли президент илк марта сайлангани унининг бу давлатга мехрини яна ҳам оширган.\n- Очиғини айтсам, у фикримни бутунлай ўзгартириб юборди. Америкада қора танли президентни сайлашади деб ҳеч қачон ўйламаган эдим. Обаманинг сайланиши Америкага бўлган фикримни яна ҳам яхши томонга ўзгартирди, - дейди Наталя.\nЖуда ёш россияликлар орасида эса Америка борасида фикрлар бўлинган. 11 яшар Тихон ва 12 яшар Дима АҚШ борасида турлича қарашда.\n- Менга улар ёқади, шунчаки яхши миллат, - дейди Дима.\n- Америкаликлар менга унчалик ёқмайди, - гапга қўшилади Тихон.- Чунки улар Грузиядаги уруш пайти бизни анча қийин аҳволга солиб қўйди. Улар Грузияни ожиз, бизни эса ҳужумчи агрессор қилиб кўрсатди. Аслида биз эмас улар бизга ҳужум қилишган эди, - дейди Тихон.\nДима эса "Тўғрироғи Грузия бизга эмас Жанубий Осетияга ҳужум қилди", деб уни сўзини тўғирлаб қўйди.


Масъуллик ва дахлдорлик ҳисси иккинчи сектор фаолиятининг асосини ташкил этади - Халқ сўзи\n15:46 21 Сентябр 2021 Жамият\nДавлатимиз раҳбарининг 2017 йил 8 августдаги “Ҳудудларнинг жадал ижтимоий-иқтисодий ривожланишини таъминлашга доир устувор чора-тадбирлар тўғрисида”ги, ҳамда 2019 йил 8 январдаги “Ҳудудларни комплекс ижтимоий-иқтисодий ривожлантириш бўйича секторлар фаолиятини янада такомиллаштиришга доир қўшимча чора-тадбирлар тўғрисида”ги қарорлари ижроси асосида ҳудудларни комплекс ижтимоий-иқтисодий ривожлантириш бўйича секторлар штаблари ташкил этилиб, штаб аъзолари сифатида туманда фаолият олиб борувчи мутасадди ташкилотлардан вакиллар бириктирилган.\nУшбу қарор ижросини таъминлаш мақсадида Улуғнор тумани ҳудудидаги йигирмадан ортиқ маҳаллалар 4 та сектор раҳбарларига бириктирилган бўлиб, шундан 7 таси Улуғнор туман прокурори раҳбарлигидаги 2-сектор ҳудуди этиб белгиланган.\nБугунги кунда 2-сектор ҳудудидаги маҳалла фуқаролар йиғинларида 4 минг 450 нафар оила истиқомат қилади. Сектор раҳбари ва масъуллари ана шуларда яшовчи ҳар бир фуқарога масъулдир.\nҲудудда 7 та умумий ўрта таълим мактаби, 11 та мактабгача таълим муассасаси, 2 та тиббиёт муассасаси, 1 та маданий муассаса, 37 та маиший хизмат бинолари, 7 та қабристон мавжуд.\nАсосий эътибор аҳоли бандлигини таъминлашга қаратилган. Шу йилнинг 13 июль кунига қадар 2-сектор ҳудудидан жами 296 нафар ишсиз фуқаролар бандлиги таъминланган бўлиб, шундан 161 нафари доимий ишга жойлаштирилган, 77 нафари касбга ўқитилган, 25 нафарига мутахассислиги бўйича бўш иш ўринлари бўлмаганлиги учун вақтинчалик ишсизлик нафақаси тайинланган, 23 нафар ишсиз фуқаролар бандлигини таъминлаш мақсадида (субсидия) иссиқхоналари қуриб берилган ҳамда 10 нафар фуқаро жамоат ишларига юборилган.\nБундан ташқари, 2-сектор ҳудудида 449 нафар ишсиз фуқароларга ғалладан бўшаган 44,9 га. қишлоқ хўжалиги ерлари такрорий экин экиш учун ажратиб берилиб, бандлиги таъминланди. Шунингдек, ушбу 449 нафар фуқаронинг ҳар бирига 200 кг.дан жами 89 тонна 800 кг. буғдой тарқатилди.\nМаҳаллабай ишлаш тизимли дастури доирасида бир қатор самарали ишлар амалга оширилмоқда. Хусусан, аҳолининг ижтимоий-иқтисодий ривожлантириш бўйича маҳалланинг ўсиш нуқтасини аниқлаш ҳамда инфратузилмасини яхшилашда маҳаллабай ишлаш тизими дастлабки натижаларни бера бошлади.\nҲар бир маҳаллага 1 нафардан банк ходими бириктирилиб, маҳалла раислари билан хонадонбай иш ташкил этилмоқда. Бунда, биринчи навбатда, аҳоли муаммолари ва тадбиркорлик ташаббусларини ўрганиш, маҳаллани ривожлантиришнинг “драйвер” соҳаларини аниқлаш, ишсиз аҳолини, хусусан, ёшлар ва хотин-қизларни касб-ҳунарга ва тадбиркорлик кўникмаларига ўргатиш талабини аниқлаб, бошқарув офисига таклифлар киритиб борилмоқда.\nАҳолини тадбиркорликка хоҳиш-истаги борларига тадбиркорлик фаолиятини бошлашига, кредит олишида кўмаклашилмоқда. Бугунги кунга қадар, “хонадонбай” юриш натижасида 3 050 та хонадон тўлиқ ўрганилиб, шундан оғир маҳалла, деб танлаб олинган “Мингбулоқ” МФЙ ҳудудида хатлов жараёнлари ўтказилди. Хусусан, аниқланган хатлов маълумотларига кўра, маҳалланинг 5 та ўсиш нуқталари (драйвери) бўйича 14 та иссиқхона, 79 та тикувчилик, 6 та парранда, 5 та чорвачилик, 3 та хизмат кўрсатиш йўналишлари бўйича фуқаролар томонидан қизиқишлар билдирилган. Шундан ҳозирги кунда 54 та иссиқхона (793 млн. сўмлик), 35 та тикув дастгоҳлари ( 394 млн. сўмлик) фуқароларга тарқатилди.\nМаҳаллаларнинг “ўсиш нуқтаси”дан келиб чиқиб, “Ҳар бир оила – тадбиркор” дастури доирасида кредитлар ажратиб келинмоқда. Бугунги кунда 206 нафар фуқароларга 3 млрд. 876 млн. сўмлик кредитлар ажратиб берилди. Жумладан, 27 та фуқарога 394 млн. сўмлик тикувчилик дастгоҳлари, 54 нафарига 793 млн. сўмлик иссиқхона, 72 та фуқарога 1 млрд. 757 млн. сўмлик чорва, 40 та фуқарога 954 млн. сўмлик хизмат кўрсатиш дастгоҳлари олиб берилди.\nБундан ташқари, “Мингбулоқ” МФЙ Якка тут кўчасида яшовчи фуқаро Х. Исмановага субсидия асосида бепул инкубатор аппарати берилди.\nУлуғнор туманимиз маҳалла фуқаролар йиғинларида яшовчи жами 1096 нафар имконияти чекланган фуқаролар хатловдан ўтказилди. Хусусан, жорий йилнинг 6 ой давомида туман ҳудудидаги кекса ва ногиронлиги бўлган шахсларнинг 26 нафарига ногиронлар аравачаси, 22 нафарига эшитиш мосламаси, 16 нафарига ҳасса, 6 нафарига қўлтиқтаёқ берилди. Туманда жами 39 нафар ўзгалар қарамоғига муҳтож кекса ва ногиронлиги бўлган шахслар бўлиб шундан 5 нафари 2-сектор ҳудудида истиқомат қилади. Жорий йилнинг 6 ой мобайнида уларга тиббий-ижтимоий хизмат кўрсатиб келинмоқда. 3 нафар ногиронлиги бўлган шахсларга 6 ой давомида даволаниш учун йўлланма берилди.\nҲозирда туман прокуратураси томонидан имконияти чекланган ногиронлиги мавжуд фуқароларнинг аниқланган муаммолари ҳамда сектор фаолиятини ижтимоий-иқтисодий ривожлантириш ва камбағалликни қисқартириш, шунингдее, давлатимиз раҳбари томонидан бу борада чиқарилган қарорлари ижросини таъминлаш юзасидан амалий ишлар давом эттириляпти.\nДавлатимиз раҳбарининг ижтимоий соҳаларга бўлган талаб ва топшириқларига биноан Улуғнор тумани мактабгача таълим соҳасида ҳам кенг кўламли ишлар олиб борилмоқда. Хусусан, 2-сектор ҳудудида 3-7 ёшгача бўлган болалар 1 215 нафарни ташкил этади. Шундан 921 нафари “Open Emis” дастурига киритилган. Бугунги кунда сектор кўрсатгичи 75,8 фоизни ташкил этади.\nБундан ташқари, секторда 5 оилавий нодавлат мактабгача таълим муассасаси (ОНМТТ) очилиши ҳамда 125 нафар болани қамраб олиниши ҳисобига ҳудуддаги қамраб олинган тарбияланувчи болалар 1 046 нафарни ташкил қилди.\nБу ҳали ҳаммаси эмас. Жорий йилда 253 нафар ўқувчилар 11-синфни тамомладилар. Шундан 44 нафари олий таълим муассасаларига ўқишга кирди, 41 нафари кредит маблағлари ҳисобига тадбиркорлик фаолияти йўлга қўйди. 36 нафари касб-ҳунар мактабларига қабул қилинди. 23 нафари ташкилот муассасаларга ишга қабул қилинди. 82 нафар битирувчилар ўзини-ўзи банд қилиш орқали бандлиги таъминланди. Ҳозирда қолган 27 нафар битирувчиларни бандлигини таъминлаш юзасидан амалий ишлар олиб борилмоқда.\nЖорий йилнинг 9 ой давомида сектор ҳудудида 20 та ЯТТ, 4 та юридик шахслар фаолиятини вақтинча тўхтатилган бўлиб, уларни қайта ишга тушириш чоралари кўрилмоқда. Шундан 1 та юридик шахс 11 та ЯТТ фаолияти қайта тикланди.\nХусусан, сектор ҳудудида оилавий тадбиркорликни ривожлантириш ахоли бандлигини таъминлаш юзасидан кўплаб ишлар амалга оширилмоқда.\nЖумладан, “Мингбулоқ” МФЙ Бинокор кўчасида яшовчи фуқаро Д. Нуралиевга субсидия асосида парранда етиштирувчи 3 дона инкубатор аппарати берилди. Ҳозирги кунда тадбиркор Д.Нуралиев ушбу ускуна ёрдамида ойига 1000 га яқин парранда етиштириб, сектор ҳудудидаги “Аёллар дафтари”, “Ёшлар дафтари”, “Темир дафтар”даги оилаларга ҳамда аҳолига бепул тарқатиб келмоқда, натижада аҳоли бандлиги таъминланмоқда.\nЯна бир мисол, “Мингбулоқ” МФЙ Якка тут кўчасида истиқомат қилувчи “Аёллар дафтари”да мавжуд фуқаро М. Пўлатованинг бандлигини таъминлаш мақсадида бепул 50 дона наслли парранда берилди. Бундан ташқари, “Мингбулоқ” МФЙда истиқомат қилувчи “Аёллар дафтари”да мавжуд 10 нафар аёлларнинг ҳар бирига 50 донадан жами 500 дона, “Темир дафтар”да турувчи 3 нафар фуқарога ҳар бирига 100 донадан жами 300 дона наслли парранда тарқатилди.\nСектор ҳудудидаги “Чўлобод” МФЙда жойлашган туман Сув истеъмолчилар уюшмаси собиқ биноси 4 йилдан буён бўш ҳолатда қаровсиз ётганлиги боис мазкур бинода ушбу ҳудуддаги тадбиркор Т. Шералиева томонидан “Мадина тўқимачилик” МЧЖ ташкил қилинди ва 50 нафар ишчи ўрни яратилиб, ҳозирда 30 нафар аёллар ва 20 нафар ёшлар бандлиги таъминланди.\nБундай мисоллар жуда кўп, албатта.\nДарвоқе, секторимиз ҳудудида жами 7 та МФЙ мавжуд бўлиб уларнинг шарт-шароитлари ўрганилди. Аниқланишича, сектор ҳудудидаги “Теракзор” МФЙ таъмирталаб аҳволдалиги ҳамда “Нуробод” МФЙнинг ўзининг маъмурий биноси мавжуд эмаслиги аниқланди.\nҲозирда “Теракзор” МФЙ биноси тадбиркор Н. Эргашев томонидан давлат-хусусий шериклик асосида қайтадан қурилиш ишлари олиб борилиб, фойдаланишга топширилди. Шунингдек, аҳолига хизмат кўрсатиш мақсадида озиқ-овқат дўкони қурилиб фойдаланишга топширилди. Бундан ташқари, “Нуробод” МФЙда замонавий маҳалла фуқаролар йиғини биноси тадбиркорлар ва аҳоли билан биргаликда ҳашар йўли билан барпо этилмоқда. Эндиликда шу тартибда сектор ҳудудидаги қолган МФЙ хизмат бинолари ҳам жорий йил якунига қадар қайтадан қуриш ва таъмирлаш ишлари олиб борилади.\nУлуғнор тумани 2-сектор ҳудудидаги фуқароларни кунлик эҳтиёжини ҳисобга олган ҳолда коммунал соҳасида ҳам кўплаб ишлар олиб борилди.\nХусусан, 2 сектор ҳудудида мавжуд 7 та МФЙларига Улуғнор тумангаз таъминоти бўлими томонидан 2021 йил 9 ой давомида жами 420 920 кг суюлтирилган газ етказиб берилган. Жорий йилнинг 1 июль ҳолатига сектор ҳудудида яшовчи 55 нафар фуқароларга жами 55 дона маиший газ баллонлари вақтинчалик фойдаланиб туриш учун ижара шартномаси асосида аҳоли истеъмолчиларига етказиб берилди. Бундан ташқари, “Теракзор” ва “Фаровон” МФЙ лардаги ўрта босимли газ тармоқларида таъмирлаш ва тартибга келтириш ишлари олиб борилиб, 1 км газ тармоқларини бўёқлаш ва 1 дона газ тақсимлаш қурилмасини техник таъмирлаш ва бўёқлаш ишлари олиб борилди.\nДавлатимиз раҳбарининг 2019 йил 24 октябрдаги қарорига асосан “Ҳар бир оила - тадбиркор" дастури асосида сектор ҳудудида “Аёллар дафтари” ҳамда “Ёшлар дафтари” ва “Темир дафтар"га тушган оилаларни қўллаб-қувватлаш ва аниқланган муаммоларни бартараф этиш юзасидан бир қатор ишлар олиб борилди.\nХусусан, аҳоли ўртасида учрашувлар ҳамда сайёр қабуллар ўтказилиши ва уйма-уй юриб аҳоли билан суҳбатлашишлар мунтазам йўлга қўйилган. Ўтказилган қабуллар жараёнида тадбиркорлик фаолиятига 163 нафар фуқаролар қизиқиш билдирди. Ҳозирда ушбу фуқароларнинг 65 нафарига 1 млрд 295 млн сўм кредит маблағлари ажратилди. Шундан 29 нафар фуқарога иссиқхона бўйича 485 млн 200 минг сўм, 10 нафар фуқарога тикувчилик бўйича 154 млн 300 минг сўм, 4 нафар фуқарога паррандачилик бўйича 324 млн сўм, 41 нафар фуқарога чорвачилик йўналиши бўйича 560 млн 410 минг сўм, 10 нафар фуқарога бошқа турдаги 177 млн 640 минг сўм кредит маблағлари ажратилди.\nБугунги кунда мутлақо янги тизим, тартиб ва ёндашувлар асосида иқтисодий фаолликни ошириш ҳамда ҳар бир маҳалла бўйича амалга ошириш лозим бўлган ишларини янада жадаллаштириш, пандемия даврида даромадсиз қолган оилаларни ўрганиб, уларни шароитларини яхшилаш ва ҳар томонлама кўмак бериш ҳамда камбағалликни қисқартириш сектор ҳудудида тадбиркорликни ривожлантириш ишсиз аҳолини бандлигини таъминлаш янги ишчи ўринларини яратиш мақсадида “Темир дафтар” “Аёллар дафтари" ва "Ёшлар дафтари"га кирган оилалар бўйича аниқ режалар тузилиб жадал суръатларда ишлар борилмоқда.\nБу борадаги ишларни тизимли равишда давом эттириляпти.


Инфографика: Наманган вилоятининг беш йиллик ижтимоий-иқтисодий ривожланиши — Review.uz\nИқтисодий тадқиқотлар ва ислоҳотлар марказининг инфографикасида Наманган вилоятининг сўнгги беш йилликдаги ривожланиш натижалари келтирилган.\nНаманган вилояти Фарғона водийсида жойлашган Ўзбекистоннинг серҳосил ерларидан бири бўлиб, ғарбда Тошкент вилояти, Жанубий ва Шарқда Фарғона ва Андижон вилоятлари билан чегарадош.\nКейинги йилларда Наманганда саноат маҳсулотлари ишлаб чиқариш юқори суръатларда ривожланмоқда. Натижада вилоятда тўқимачилик, тикувчилик ва озиқ-овқат саноати, жумладан, пахта хомашёсини қайта ишлашнинг етакчи тармоқлари жадал ўсиб бормоқда, қурилиш материаллари ишлаб чиқариш ва ёғочни қайта ишлаш ривожланмоқда. Косонсой ва Чуст туманларида кичик саноат зоналари, шунингдек, эркин иқтисодий зоналар ташкил этилиб, улар барча инфратузилма билан тўлиқ таъминланган.\n2017-2020 йиллар давомида вилоятнинг ялпи ҳудудий маҳсулоти (ЯҲМ) 21% га ошиб, 27,9 трлн. сўмни ташкил этди.\nСаноат маҳсулотлари ишлаб чиқариш 3,5 трлн. сўмдан 11,0 трлн. сўмга (58% ўсиш) ошди.\nҚишлоқ хўжалиги маҳсулотларини ишлаб чиқариш 12% га, 2016 йилдаги 8,7 трлн. сўмдан 2020 йилда 19,8 трлн. сўмгача ўсди.\nВилоятда фаолият кўрсатаётган корхоналар сони 45% га, 2016 йилдаги 23,5 мингдан 2020 йилда 34,0 минггача ўсди.\nИнфратузилмани ривожлантириш соҳасида 2016-2020 йилларда 63 км газ қувурлари ва 1 970 км сув таъминоти тармоқлари ётқизилди.\nБеш йил давомида Наманган вилоятида 159 мингга яқин иш ўрни яратилди.\nШу давр мобайнида вилоятда 6 364 минг квадрат метр уй-жой фойдаланишга топширилди, мактабгача таълим муассасаларида 12,3 минг, мактабларда 28,1 минг, шифохонада 2,9 минг ўринга мўлжалланган коекалар ташкил этилди.\nВилоятда иқтисодий ўсишнинг " драйверларидан" бири тўқимачилик саноати бўлиб, унинг технологик ривожланиш даражаси юқори сифатли тайёр маҳсулот ишлаб чиқариш имконини беради. Экспортга сотиладиган тўқимачилик маҳсулотларининг қўшимча қийматини оширишга алоҳида эътибор қаратилмоқда. Шу билан бирга, вилоятда пахта ипини қайта ишлаш даражасини 95% га ошириш режалаштирилган.\nНаманган вилоятининг Поп ва Чуст туманларида тарихан ривожланган эчки боқиш анъаналарини ҳисобга олган ҳолда бу йўналиш янги ривожланиш суръатига эга бўлади-эчки жунини қайта ишлаш ва уларни экспорт қилиш истиқболи билан тайёр жун маҳсулотларини ишлаб чиқариш инвестиция лойиҳаларини амалга ошириш режалаштирилмоқда.\n2020-2021 йилларда Наманган вилоятида жами қиймати 13,1 трлн. сўмлик 2 148 лойиҳа амалга оширилиб, барча инвестиция дастурларининг амалга оширилиши ва 55 мингдан ортиқ янги иш ўрни яратадиган иқтисодий ривожланишнинг юқорида қайд этилган "драйверлари" жалб этилиши туфайли амалга оширилади.


ХОРИЖИЙ ТИЛ — ЭКСПОРТГА ЙЎЛ\nЧеварликдан бошлаб, хорижгача чиққан тадбиркор қиз\nЗамонавий тикув машинаси чеварнинг иш унуми, сифатини анча оширади. Негаки, ишлаб чиқаришда асосий омил техника-да. Тикилган либоснинг харидоргир бўлиши учун нафақат чиройли, балки сифати ҳам юқори бўлиши лозим.\nБекободлик Шоҳидахон Эрматова ёш бўлишига қарамай, ўз бизнесини йўлга қўйиб, бозорларга чеварлик маҳсулотларини етказиб бермоқда.\n— Тикувчиликка болаликдан қизиқишим кучли эди, — дейди тадбиркор Шоҳидахон ЭРМАТОВА. — Қўғирчоқлар учун жажжи кийимчалар тикиб, завқланардим. Шу боис тикиш-бичишни ўргандим. Дастлаб, қўни-қўшни, қариндош ва маҳалладошлардан буюртма олиб, турли либослар тикдим. Секин-аста харидорлар сони ортди, бироз маблағ ҳам йиғилди. Етмаганига банкдан кредит олдик ва учта замонавий тикув машинаси харид қилиб, иш кўламини оширдик. Кейин бизнес-режа тузиб, тикув цехи очишни мақсад қилдим. Банкдан юз миллион сўм кредит олдим. Кейинги масала жой билан боғлиқ эди. «Ўзметкомбинат»га мурожаат қилдик. Ижарага арзон ва қулай жой топиб беришди. Йигирмата тикув машинаси олдик.\nБугун малакали кадрлар етишмаслиги ҳар соҳанинг оғриқли нуқтаси. Тадбиркор бу муаммонинг ҳам ечимини топди. Яқин атрофда яшовчи қизлар, аёлларни уч ой давомида тикувчиликка ўқитди ва ўзи ташкил қилган цехга ишга олди. Ҳозирда 20 нафар доимий ишчи кучига эга. Улар орасида ногиронлар ҳам бор. Цех тумандаги турли ташкилотлар, давлат корхоналаридан буюртма олиб, сифатли ва ҳамёнбоп маҳсулотлар ишлаб чиқармоқда.\n— Буюртмалар кўпайиб кетса, вақтинчага четдан ишчи ёллаймиз, — дейди ёш тадбиркор. — Кўпчилик хонадонларда тикув машинаси бор, уй бекалари ҳам яхшигина чевар. Иш кўпайса, улар ёрдамидан фойдаланиб, буюртмани вақтида етказиб берамиз. Ишчилар даромадимизга қараб, ойига 800 мингдан 1,5 миллион сўмгача ойлик маош олади. Биргина ўтган йилда цехнинг 500 миллиондан ортиқ пул айланмаси бўлди. Шундан 40 фоизи соф фойдага қолди.\nШоҳидахон қатор хорижий давлатларда ўтказилган кўргазмаларда ҳам иштирок этди. Хусусан, 2017 йил декабрь ойида Остона шаҳрида бўлиб, у ерда тажриба оширди. Қолаверса, экспорт қилиш ва Остонанинг ўзида миллий маҳсулотимиз сотувини йўлга қўйиш учун ижарага жой олишга ҳам муваффақ бўлди.\n— Бизнес мен учун мутлақо бошқа соҳа бўлгани учун аввалига қийинчиликлар бўлди, — дейди тадбиркор. — Иқтисод, бухгалтерия, маркетингни тушунмаслигимдан кўп панд едим. Айниқса, чет тилларини билмаслигим, халқаро ярмаркаларда нозик томонимга айланди. Шу сабаб яқин орада ўқув курси очиш ниятидаман. Ёшларни бизнесга йўналтириш баробарида инглиз, рус ҳамда корейс тилларини пухта ўргатмоқчиман. Албатта, ўзим ҳам чет тилини пухта ўрганаман.\nҲа, ўз ғояларини амалга татбиқ қилиш истагида бўлган ёшлар муваффақиятга эришади. Дарвоқе, у тикув машиналари сонини 100 тага етказиш ниятида.


Россия Ташқи ишлар вазири Игор Иванов бугун Осиё бўйлаб сафарини бошламоқда.\n03 март 2021, Тошкент вақти: 19:21\nСафар давомида у Покистон, Ҳиндистон ва Камбоджага ташриф буюради.\nПокистонда Ивановнинг президент Первез Мушарраф ва Бош вазир Мир Зафарулло Хон билан учрашиши ва терроризмга қарши кураш, Покистон ва қўшни Афғонистонда наркотиклар муаммосини муҳокама қилиши кутилмоқда.\nДушанба куни Игор Иванов Деҳлига боради ва Россия ҳамда Ҳиндистон ўртасидаги иқтисодий ҳамкорлик ва ҳарбий алоқаларни муҳокама қилади.\nКамбоджада эса Россия расмийси АСЕАН - Жанубий-шарқий Осиё давлатлари ассоциацияси учрашувида қатнашади. АҚШ, Хитой, Япония ва Жанубий Корея расмийлари билан Иванов Шимолий Корея масаласи юзасидан сўзлашувлар олиб боради.


Ӯтган дастурларимизда атроф-муҳитга зарар етказадиган омиллар ҳақида суҳбатлашдик. Атроф-муҳитни ифлослантирадиган омилларидан яна бири, бу ахлатлар ва чиқиндиларнинг кӯпайиши деб тарифланади. Бугунги дастуримизда ана шу мавзуда суҳбатлашамиз.Инсониятнинг ер курасида ҳаёт ӯтказиши билан баравар бир вақтда пайдо бӯлган масала, бу чиқиндилар ва уларга боғлиқ муаммолар деб ҳисобланади.\nАлбатта қадимда ташландиқлар инсон ва ҳайвонлар томонидан вужудга келган бӯлиб, ташқи муҳит учун бир озиқа ҳисобланарди. Аммо инсоннинг саноат соҳасига қӯл топган замонидан бу ён чиқиндилар масаласи ҳам мураккаблашиб кетди. Бугунги кун одамининг истеъмолчилик мезони анча юқори кӯтарилган бӯлиб, бу эса янада кӯпроқ ишлаб чиқариш ва кӯпроқ ташландиқ ҳосил бӯлишига сабаб бӯлади.\nОдамларнинг исрофкорлиги ва ишлаб чиқариш соҳалари фаолиятлари атроф-муҳит ва ҳайвонлар жонига катта таҳдид туғдирмоқда. Ташландиқлар таркиби мутафовит бӯлиб, ундан келиб чиқадиган хатарлар ҳам турлича бӯлиши мумкин. Ташландиқлар тупроқ, сув ва ҳавони ифлослантиришлари билан бирга турли хатарларни ҳам келтириб чиқаради. Одамлардан ҳосил бӯлган ахлатлар, ҳайвонлар ахлати ва қишлоқ хӯжалигидан ҳосил бӯлган чиқиндилар гигиена қоидалари риоят этилмаган ҳолда тупроқга кӯмилади ё ки сувга оқизилади.\nБугунги кунда денгизлар ва океанлар одамлар, ҳайвонлар ва саноат корхоналаридан ҳосил бӯлган чиқиндилар ташланадиган жойга айланиб қолган. Ачинарлиси шуки бундай ҳолатда сув бир жойдан бошқа жойга ӯтиб, ӯз атрофидаги минтақа учун хатар туқғдириб, касалликлар манбаига айланади.\nОхирги 10-йиликлар давомида Америка шарқий қисматида қайиқ билан Тинч Океанига сузиб бориб, чиқиндиларни сувга оқизишарди. Аммо 1988 йили ёз фаслида чиқиндилар ва ахлатлар Массачусет то Ню-Жерси қирғоғларигача бориб ёйилди. Ҳодиса пайида одамларнинг эътирозлари ҳам кӯпайиб кетди. Шу замонда Америка Конгресси аҳоли талабларидан таъсирани, Тинч Океанига чиқиндилар ва ахлаларни оқизишни ман этиш бӯйича қонун қабул қилди.\nБундай ҳодисаларга кӯплаб мисоллар келтириш мумкин. Аммо атроф-муҳит вазиятини хатарга соладиган муҳим масала, бу пластика чиқиндилари деб ҳисобланади.\nБугунги кунда катта шаҳарлар атроф-муҳитга таъсир етказган бир томони, сувлардаги нитрат мизони кӯпайишидир. Катта шаҳарларда канализатсия тизими бӯлмаслиги, чиқинди сувлар, ташландиқларни ерда қазилган жойларда сақлаш ва ӯз навбатида ер ҳам бу моддаларни шимиб олиши ер остидаги сувларни ҳам ифлосланишига олиб боради.\nАзиз тингловчилар! Сиз "Атроф-муҳитни асраб-авайлайлик" туркум эшиттириши навбатдаги сонини Эрон Ислом Жумҳурияти ӯзбек тилидаги радиосидан тинглаяпсиз. Дастуримиз давомида ҳам бизни ҳамроҳлик қилинг.\nСувларининг ифлосланишига саноат корхоналаридан оқиб чиқадиган ифлос сувлар сабаб бӯлади. Булардан ташқари,сувлари ташландиқ қудуқлар, уларга ӯрнатилган қувурлар орасидаги ёки ташқи томонидан сувнинг сизилиши зовурлардан, карьерлардан, дарё сувларининг сизилишидан ҳам ифлосланиши мумкин.\nҲозирги замон инсоният жамияти ортиб бориши ва шу билан бирга истеъмолчилар сони ортиб бориши соҳадаги мушкулотни янада кӯпайтирмоқда. Бундай шароит қисқа бир муддатда атроф-муҳитга ҳам зарар етказади. Атроф-муҳитга лоқайдлик, бутун ҳаёт ва борлиққа бетаважжӯҳ бӯлиш деб билинади. Инсоният ҳаётининг Ер юзидаги ҳаётининг давоми ҳам атроф-муҳитга боғлиқ.\nҲар қандай шароитда ҳам атроф-муҳитга таважжӯҳ қилмоқ, жамиятдаги ҳар бир аъзосининг инсоний вазифасидир.Чунки атроф-муҳит муҳофазаси борасидаги жиддий ва қалтис вазият ҳаммамиздан худди шуни талаб этмоқда.\nМухтасар айтганда, атроф-муҳитни муҳофаза қилиш экологик хавфсизлик, аҳоли саломатлиги ва ҳаётий кўрсаткичлари юқори бўлиши, табиий тизимлар сақланиб қолинишида долзарб ҳисобланади. Бу эса ҳар биримиздан мазкур масалага масъулият билан ёндашишни, табиат инъом этган жами неъматларни асраб-авайлашни, қадрлашни талаб этади.


ДЕНИС ИСТОМИН РЕЙТИНГДА 25 ПОҒОНА ЮҚОРИЛАДИ\nАТР профессионал теннисчиларнинг ҳафталик янги рейтингини эълон қилди.\nЯнгиланган рейтингнинг ТОП-10талигида ҳеч қандай ўзгариш кузатилмади. Испаниялик Рафаэль Надаль ҳамон катта фарқ билан рейтингда пешқадамлик қилмоқда. Кучли учликдан швейцариялик Рожер Федерер ва британиялик Энди Маррей жой олишган.\nҚувонарлиси, Хитойнинг Чэндушаҳрида ўтказилган халқаро турнир ғолиби бўлгани эвазига мамлакатимизнинг биринчи ракеткаси Денис Истомин рейтингда 25 поғонага юқорилаб, айни пайтда 53-ўринни эгаллаб турибди. Хитойдаги турнир вице-чемпиони бўлган кипрлик Маркос Багдатис эса 28 поғонага кўтарилиб, 85-ўриндан жой олган.


МАК самолёти 5 нафар йўловчи ўзини ёмон ҳис қилгани туфайли Ланьчжоу шаҳрига фавқулодда қўнди - UzNews.uz\nХитойнинг Ланьчжоу шаҳрида жойлашган аэропортга Пекиндан Тошкентга учаётган “Ўзбекистон ҳаво йўллари“нинг самолёти фавқулодда қўнди.\nЎзбекистоннинг Хитойдаги элчихонаси берган маълумотларга кўра, 6 ноябрь куни маҳаллий вақт билан соат 23:50да HY-502 рейсининг Пекин – Тошкент йўналишида учаётган “Ўзбекистон ҳаво йўллари“ МАКнинг самолёти Ганьсу провинциясининг Ланьчжоу шаҳридаги аэропортга фавқулодда қўнди. Бу ҳақда ТИВ матбуот хизмати хабар бермоқда.\nҚўниш йўловчилар – Ўзбекистон фуқаролари А.С., М.М., Д.А ҳамда унинг аёли ва ўғли Россия фуқароларининг соғлиги ёмонлашгани сабабли амалга оширилган. Самолёт қўниб, биринчи тиббий ёрдам кўрсатилганидан сўнг, 5 нафар йўловчилар шаҳар клиник шифохонасига ётқизилган.\n7 ноябрь куни соат 5:41да самолёт Тошкентга учиб кетган.\nЎзбекистон элчихонаси тиббиёт муассасаси билан алоқа ўрнатган бўлиб, вазиятни ўз назоратига олган.


Шимолий Кореяда ракета парвози кечиктирилди\n18 май 2021, Тошкент вақти: 00:18\nШимолий Корея баҳсларга сабаб бўлиб келаётган узоқ масофага учадиган ракета парвозини бир ҳафтага кечиктирди.\nШимолий Кореянинг Фазо технологияси қўмитаси давлатга матбуотига ракета моторида техник носозлик аниқлангани боис парвоз 29 декабрга қолдирилганини билдирган.\nПхенян расмийлари сунъий йўлдошни фазога олиб чиқадиган ракета 10-20 декабр оралиғида учирилишини маълум қилган эди.\nАҚШ, Жанубий Корея, Япония ва бошқа давлатлар ушбу ракета парвози ядровий каллаклар ўрнатилиши мумкин бўлган баллистик ракета технологияларини синовдан ўтказиш учун амалга оширилаётган бўлиши мумкинлигидан хавотир билдирган.\nБМТ Хавфсизлик кенгаши Шимолий Кореянинг ракета учириш режаларини қорлаган.


ЕВРО-2016 РЕГЛАМЕНТИ ВА СОВРИНЛАРИ\nЕВРО-2016 РЕГЛАМЕНТИДАН КЎЧИРМА\nФранция мезбонлик қиладиган Европа чемпионати-2016 регламентнинг муҳим жиҳатларига тўхталиб ўтамиз.\n1. Ҳар бир ўйин 90 дақиқадан иборат бўлади. Ўйин ҳар бири 45 дақиқадан иборат 2 та бўлим ва 15 дақиқалик танаффусдан иборат бўлади. Плей-офф ўйинларининг асосий вақти дуранг билан тугаса, ҳар бири 15 дақиқадан иборат 2 та қўшимча тайм белгиланади.\n2. Ҳар бир жамоа 23 нафардан иборат якуний рўйхатни мусобақада рўйхатдан ўтказади. Улардан 3 нафари дарвозабонлар бўлиши шарт. Регламентга кўра, футболчиларнинг либосларидаги рақамлар 1 дан 23 гача бўлиши шарт. 1-рақам эса дарвозабонлардан бирига берилиши шарт.\n3. Ўйин қайдномасига 11 нафар асосий таркиб ва 12 нафар захира таркиб футболчилари киритилади ва ўйин давомида мураббий яна 3 нафар ўйинчини майдонга тушириши мумкин. Ўйин қайдномаси учрашув бошланишига 75 дақиқа қолганида тўлдирилади.\n4. ЕВРО-2016да жами 24та жамоа иштирок этади. Улар қуръа натижасида 6та гуруҳга (“А”дан “F”гача) бўлинишган;\n5. Жамоалар гуруҳ босқичида бир-бири билан ўзаро бир мартадан ўйнаб чиқишади. Ҳар бир ўйинда: ғолиб жамоага 3 очко, дуранг учун ҳар бир жамоага 1 очкодан берилади, мағлубият учун очко берилмайди.\n6. Жамоаларнинг гуруҳдаги ўринлари қуйидаги тамойиллар асосида аниқланади:\nA) ўзаро ўйинларда кўп очко тўплаган жамоа;\nB) ўзаро ўйинларда яхши тўплар нисбатига эга бўлган жамоа;\nС) ўзаро ўйинларда кўп гол урган жамоа;\nD) ушбу 3та тамойил қўлланилганидан кейин иккита жамоанинг кўрсаткичи тенг бўлиб турган бўлса, мазкур тамойиллар фақат ушбу икки жамоага нисбатан қўлланилади. Шунда ҳам ўринларни аниқлашнинг имкони бўлмаса:\nE) гуруҳнинг барча ўйинларида энг яхши тўплар фарқига эга бўлган жамоа;\nF) гуруҳнинг барча ўйинларида кўп голурган жамоа.\nG) Юқоридаги тамойилларни қўллагандан кейин ҳам фақат икки жамоанинг натижалари бир хил бўлса ва бу жамоалар гуруҳнинг сўнгги турида ўзаро тўқнаш келишган бўлса, бу жамоалар ўйиндан кейин пенальтилар сериясида иштирок этишади (2тадан ортиқ жамоанинг кўрсаткичлари бир хил бўлса, пенальти тепилмайди).\nH) Fair Play қоидаси ҳисоб-китоб қилинади (огоҳлантириш — 1 балл; иккинчи сариқ карточка — 3 балл; тўғридан-тўғри қизил карточка — 3 балл, сариқ карточка кетидан тўғридан-тўғри қизил карточка — 4 балл).\nI) УЕФАнинг коэфициентлар жадвалида терма жамоанинг ўрни.\n7. Ҳар бир гуруҳнинг сўнгги тур ўйинлари бир вақтда бошланиши шарт.\n8. Гуруҳларда 1 ва 2-ўринни эгаллаган жамоалар нимчорак финал йўлланмасини қўлга киритишади. Шунингдек, 3-ўринни эгаллаган жамоалар орасидан 4та жамоа ҳам плей-офф йўлланмаси берилади. Гуруҳлардаги 3-ўринни эгаллаган терма жамоалар рейтинги қуйидагича тузилади:\nА) энг кўп очко жамғарган жамоа;\nB) энг яхши тўплар нисбати;\nС) кўп гол урган жамоа;\nD) Fair Play қоидаси ҳисоб-китоб қилинади;\nE) УЕФАнинг коэфициентлар жадвалида терма жамоанинг ўрни.\nСАРИҚ ВА ҚИЗИЛ КАРТОЧКАЛАР\nА) Ўйинда қизил карточка олган футболчи кейинги баҳсни ўтказиб юборади. Жиддий қоидабузарлик қайд этилган бўлса, УЕФА тартиб-интизом қўмитаси қўшимча жазо чорасини қўллаши мумкин.\nВ) Сариқ карточкалари сони 2тага етган ўйинчи навбатдаги баҳсда майдонга туша олмайди.\nС) Чорак финал босқичидан кейин биттадан огоҳлантиришга эга бўлган футболчиларнинг сариқ карточкалари бекор қилинади.\nD) Мусобақа якунланганидан кейин футболчилар ҳисобидаги сариқ ва қизил карточкалар бутунлай бекор қилинади.\nЕВРО-2016 УНВОН ВА МУКОФОТЛАРИ\nУшбу Европа чемпионати учун УЕФА қуйидаги жамоавий ва шахсий унвон ҳамда мукофотларни жорий қилган:\n- Мусобақа ғолибига финал ўйинидан сўнг ЕВРО кубогини УЕФА президенти топширади. Аммо бу Кубок УЕФА мулки ҳисобланади. Шу боис, чемпион мамлакат ассоциациясига Кубокнинг кичик ўлчамдаги нусхаси топширилади. Европа чемпионатида кетма-кет 3 марта ёки умумий ҳисобда 5 марта ғолиб чиққан жамоага Кубокнинг асл нусхаси умрбод тақдим этилади. Шундан сўнг янги Кубок учун янги давр бошланади.\n- Мусобақада дастлабки 2 та ўринни эгаллаган жамоанинг ҳар бир аъзосига (40 комплект) олтин ва кумуш медаллари тақдим этилади.\nУшбу соврин мусобақа давомида махсус регламент асосида аниқланади ва уни қўлга киритган жамоанинг ҳар бир аъзоси ва расмий шахслари диплом билан тақдирланади.\n- Олтин бутса мусобақада энг кўп гол урган футболчига берилади. Агар икки ёки ундан кўп футболчиларнинг урган голлари сони тенг бўлса, унда ҳар бир футболчининг голларга ассистентлик қилгани инобатга олинади. Шунда ҳам ғолиб аниқланмаса, футболчиларнинг майдонда ўтказган вақти ҳисобланади ва майдонда энг кам вақт ўйнаган футболчи ғолиб деб топилади.\nМусобақанинг энг яхши футболчиси\nТурнирнинг энг яхши футболчиси унвони УЕФА илмий-техник гуруҳи томонидан аниқланади.


Аллоҳ таолога беадад ҳамду саноларимиз, Пайғамбаримиз Муҳаммад Мустафо соллаллоҳу алайҳи васалламга беҳисоб салавоту дурудларимиз бўлсин.\n2015 йилнинг январь ойи, 1436 ҳижрий йилнинг рабиъул аввал ойи эди. Шу ой муносабати билан рабиъул аввал ойининг йигирма еттинчи куни, 2015 йил 18 январь куни эрталаб соат роппа-роса 9:30 да устозимиз шайх ҳазратлари бошчиликларида islom.uz порталининг мажлислар залида мавлиди шариф тадбири ўтказиладиган бўлди. Ҳазратнинг котиби Фозилжон мени ҳам устознинг номларидан мазкур тадбирга таклиф қилди. Мен бундай тадбир ўтказилаётганидан, унга таклиф қилинганимдан жуда хурсанд бўлиб кетдим, ўша кунни интизорлик билан кутдим. Ниҳоят, рабиъул аввал ойининг йигирма еттинчи санаси эрталаб соат 9:15 га тадбирга етиб бордим.\nУловимдан энди тушганимда устозимиз шайх ҳазратлари бинога кириб кетаётган эканлар. Зинадан кўтарилиб, мажлислар залига кириб борганимда ҳазрат ўз жойларига энди ўтирган эдилар. Мени ҳам ёнларидаги ўриндиққа таклиф қилдилар. Устознинг таклифларига эътироз билдирмай, кўрсатган жойларига ўтирдим. Атрофдаги иштирокчилар ҳам секин-аста жойларига ўтира бошладилар. Бир оз вақт ўтгандан кейин устоз ўнг тарафларида ўтирган ўғиллари Исмоилжонга қараб, «Соат неча бўлди?» дедилар. Исмоилжон «9 дан 24 дақиқа ўтди», деди. Шунда ҳазрат «Ҳа, майли. Озгина вақт бор экан. Кимлар келмади?» деб сўрадилар. Фалончи-фалончиларнинг келмагани айтилди. Яна бир оз гаплашиб ўтирганимиздан кейин Исмоилжонга қараб, «Энди соат неча бўлди?» дедилар. У «9:29», деди. Ҳазрат «Майли, бир дақиқадан кейин бошлайсан», дедилар. Соат роппа-роса 9:30 бўлганда Исмоилжон мажлисни бошлади.\nУстозимиз шайх ҳазратларининг ўта тартибли инсон эканларини ҳаммамиз яхши биламиз. Шахсан ўзим ҳам доимо шу нарсанинг гувоҳи бўлганман. У зотда бирор марта ҳам лоқайдлик, бепарволик ёки беписандлик кўрмаганман. У киши нафақат ўзларининг, балки бошқаларнинг вақти ҳам беҳудага совурилишини истамас эдилар. Шунинг учун ҳам вақтнинг ҳар бир лаҳзасини ғанимат билар, уни бебаҳо ҳисоблар эдилар. Мазкур тушунчага қаттиқ риоя қилганлари учун бошқаларни ҳам ана шундай тартибли, ваъданинг устидан чиқадиган, бирор нарсани бир вақтга белгиласа, белгиланган вақтидан кечиктирмасдан, албатта, бажарадиган бўлишини яхши кўрар эдилар. Бир сафар шу ҳақда қизиқарли бир воқеани ҳам айтиб берган эдилар.\n«Германияга борганимизда хизмат юзасидан поездга чиқишимизга тўғри келди. Гуруҳимиз билан бирга вокзалга келдик. Бир оз турганимиздан кейин карнайда нимадир эълон қилинди. Немис тилида бўлгани учун аниқ тушунмадим. Лекин билдимки, эълон биз чиқишимиз керак бўлган поезд ҳақида эди. Шунинг учун ёнимдаги таржимондан «Нимани эълон қилишди?» деб сўрадим. Таржимон: «Поезд бир дақиқа кечга қолар экан. Шунинг учун узр сўрашяпти», деди. Шунда мен немисларнинг нима учун бу қадар ривожланиб, ҳаммага ўрнак бўладиган даражага кўтарилганларини яна бир бор тушундим».\nУстозимиз кўпинча «Ҳеч бўлмаса ана шу немислардан ўрнак олайлик! Мана, улар тартиб ва тежамкорликка риоя қилиб, қандай даражаларга кўтарилишди. Баъзи бировларга ўхшаб нафақат ўзининг, балки бошқаларнинг ҳам умри, вақти зое бўлишига сабабчи бўлмаслик керак», деб кўп такрорлар эдилар.\nШубҳа аралашган фойдаларни тарк қилиш - тижорат одобларидан бири\nҲеч бир мафкура бўронлари илдизи чуқур кетган халқни йиқита олмайди\nВатанни севмоқлик инсонийлик шарафидир


Россиялик профессорлар фарғоналик бўлажак шифокорлар билан учрашди — Фарғона шифокори\nТошкент тиббиёт академияси Фарғона филиалига Россия Федерацияси Калининград шаҳридаги Педагогика ва жаҳон тиллари олий мактаби профессори Фарид Юзликаев ҳамда Халқаро бизнес мактаби профессори Павел Яшенко ташриф буюрдилар.\nУлар томонидан ҳафта давомида талабаларга таълим сифатини таъминлашда хорижий тажрибаларни таълим жараёнига тадбиқ этиш каби маърузалар ва тренинглар ўтказилиши режалаштирилган.\nУчрашувда сўнгги икки йил давомида давлатлар ўртасида ўзаро ишончли ва манфаатли ҳамкорлик изчил ривожланиб бораётгани, сиёсий, савдо-иқтисодий соҳалар билан бирга маданий-гуманитар ва илмий-техник соҳаларда ҳам алоқалар кенгайиб бораётгани эътироф этилди.\nЎзбекистон ва Россия ўртасида малакали кадрлар тайёрлаш йўлидаги ҳамкорлик алоқаларини янада кенгайтириш, жумладан, замонавий йўналишлар, илмий-тадқиқот соҳасида ўзаро тажриба алмашиш каби муҳим йўналишларда ҳамкорлик истиқболлари муҳокама қилинди.\nҚандай ҳайдовчилар ҳар икки йилда бир маротаба тиббий кўрикдан ўтишлари шарт?\nХабарингиз бўлса, 2013 йил 11 июнда "Ҳайдовчи ва ҳайдовчиликка номзодларни транспорт воситаларини бошқаришга яроқлилигини текшириш учун тиббий кўрикдан ўтказиш тартиби тўғрисида"ги низом қабул қилинган. Низомга мувофиқ ҳайдовчилар ҳар икки йилда бир ...\n← Ўзбекистонда илк бор спорт тиббиётига бағишланган йирик анжуман бўлиб ўтди\nРецептсиз бериладиган дорилар рўйхати тасдиқланди →\n31.03.2019 fsh.uz 381\n22.01.2019 fsh.uz 398\n10.10.2018 fsh.uz 329


Ўзбекистон билан Шимолий Корея орасида қандай фарқлар бор? « Ўзбекистон Халқ Ҳаракати\nЎзбекистон билан Шимолий Корея орасида қандай фарқлар бор?\nЎзбекистон Президенти Диктатордир, Шимолий Корея Президенти Диктатор ва Илоҳдир. Яъни, Шимолий Кореяда инсонлар ўз ризқларини мамлакат раҳбари беришларига ва ҳатто касал бўлсалар шу раҳбар уларга илоҳий шифо беришларига ҳам ишонадилар.\n12 January 2013 - 14:37\n1. Ўзбекистон Президенти Диктатордир, Шимолий Корея Президенти Диктатор ва Илоҳдир. Яъни, Шимолий Кореяда инсонлар ўз ризқларини мамлакат раҳбари беришларига ва ҳатто касал бўлсалар шу раҳбар уларга илоҳий шифо беришларига ҳам ишонадилар. Ўзбекистонда аҳволнинг бунчаликка етмагани юртдошларимизнинг асосий қисмининг мусулмон эканлигини учундир.\n2. Шимолий Кореяда мамлакат раҳбарига итоат миллий мафкура даражасига кўтарилган, яъни инсонларнинг асосий қисми бу диктаторни яхши кўрадилар. Аммо Ўзбекистонда Ислом Каримов шахси ва оиласига нисбатан аҳоли орасида катта нафрат бор. Яъни, Ўзбекистонда Президент шахси миллий мафкура ўрнида кўрилиш у ёқда турсин, бу шахсга нисбатан ҳурмат даражаси ҳам ниҳоятда паст.\n3. Шимолий Кореяда давлат раҳбарлигининг отадан боласига ўтиши анъанаси йўлга қўйилган. Аммо Ўзбекистонда ҳозирча бундай анъана йўқ…\n4. Шимолий Корея фуқароларининг ўз мамлакатларидан хорижга чиқишлари ниҳоятда қийин, хавфли ва айтиш мумкинки имконсиздир. Ўзбекистон фуқароларининг эса расмий ва норасмий йўллар билан мамлакатимиздан хорижга чиқиб кетишлари анчагина қулайдир. Яқин кунларда қабул қилинган хорижга ноқонуний йўллар билан чиқадиганларга бериладиган жазонинг ортирилиши ҳам Ўзбекистонликларнинг чет давлатларга қочишини тўхтатмайдиганга ўхшайди.\n5. Шимолий Кореяда коммунистик ғоя ва удумлар Ўзбекистондагига қараганда анча баланд даражада сақланиб қолган.\n6. Шимолий Кореянинг атом қуроли ишлаб чиқариш дастури дунё сиёсатида долзарб масаладир, аммо Ўзбекистонда бундай дастурнинг ўзи йўқ.\n7. Шимолий Корея хақларо майдонда изоляцияга дуч келган, Ўзбекистон ташқи сиёсатда обрўга ва бошқа давлатларнинг ишончига эга бўлмасада, турли мамлакатлар ва халқаро ташкилотлар билан алоқалари мавжуддир.\n8. Шимолий Кореяда яқин замонларда давлат раҳбари алмашуви кутилмаяпти, Ўзбекистонда эса ичкарида ва халқаро сиёсатда диктатор Каримовнинг тахтдан кетиши муҳокама қилинмоқда. Албатта, эртага нима бўлишини ҳозирдан ҳеч ким айта олмайди…


РИМАЛ ўқувчилари «Болалар болаларга» ҳайрия лойиҳаси доирасида Республика Гематология марказида\nВ. Успенский номидаги РИМАЛ ўқувчилари «Болалар болаларга» ҳайрия лойихаси доирасида Республика Гематология маркази даволанувчилари ҳузурида меҳмонда бўлишди. 2012 йилдан бошлаб эса ушбу концертлар ҳар ойда мунтазам равишда ўтказилиб келинмоқда.\nКичик дўстларимизнинг юзидаги табассумларини кўриб, уларга ўзимизнинг тугалланмас меҳр-муҳаббатимизнинг бир қисмини тақдим этганимиздан жуда ҳам қувондик. Ҳар бир концертимиз самимийлик ва илиқликни, меҳр-муҳаббат ва юқори кайфиятни ўзида мужассам этиб, жажжи бемор болажонларимизга шу тариқа кичик бўлсада ўз ёрдамимизни улашамиз. Бу нафақат уларни, балки ўзимизни ҳам ҳушнуд этиб келмоқда. Ҳар бир истидодли укувчилардан бир томчи меҳр олиб , уни денгиздек кенгайтириб етказиб беришни, энг мухими ёрдам қўлини чўзиш ҳоҳиши ҳаётга бўлган умидни уйғотиш ҳисси барчамизда мужассам.\nБизнинг шиор – «Биз кучлимиз қачонки , биз биргамиз….». Ўқувчиларимиз томонидан жажжи дўстларимизга уларни тузалиб кетишларини тилаб, дори-дармонлар етказилди. Тадбир сўнгидаги В.Яковлев бошчилигидаги дамли чолғулар оркестрининг концерти барчани шод этди.\nНавбатдаги концертимиз 15 мартда бўлиб ўтиши режалаштирилмоқда. Бу дегани биз яна бир бор ташриф буюриб, ўзимизнинг концерт дастурларимиз билан Гематология марказидаги жажжи даволанувчиларимизни ўзларига, ҳаётда бўлган ишончларини, келажакдаги юксак орзуларини оширишда ўзимизнинг заррадек бўлсада ҳиссаларимизни қўшамиз деган умиддамиз.


28 март куни Ўзбекистонда кутилаётган об-ҳаво маълумоти » Ўзбекистон янгиликлари – Zamin.uz\nТошкент шаҳри. Республика Гидрометеорология марказининг хабар беришича, 28 март куни пойтахтда ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 7-9 даража илиқ, кундузи 22-24 даража иссиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, ёмғир ёғиши мумкин. Шарқдан секундига 7-12 метр тезликда шамол эсади. Кечаси 5-10 даража илиқ, кундузи 21-26 даража иссиқ, Устюртда кечаси 2-7, кундузи 13-18 даража илиқ бўлади.\nБухоро ва Навоий вилояти. Ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 5-10 даража илиқ, кундузи 23-28 даража иссиқ, саҳро ҳудудида 18-23 даража иссиқ бўлади.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 5-10 даража илиқ, кундузи 22-27 даража иссиқ бўлади.\nҚашқадарё вилояти. Ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 8-13 даража илиқ, кундузи 23-28 даража иссиқ бўлади.\nСурхондарё вилояти. Ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 13-18 даража илиқ, кундузи 25-30 даража иссиқ бўлади.\nАндижон, Наманган ва Фарғона вилоятлари. Ҳаво ўзгариб туради, кечаси ва эрталаб айрим жойларда ёмғир ёғиши мумкин, кундузи ёғингарчилик бўлмайди. Ғарбдан эсаётган шамол ўз йўналишини ўзгартириб, шарқдан секундига 7-12 метр тезликда эсади. Кечаси 7-12, кундузи 15-20 даража илиқ бўлади.\nРеспубликанинг тоғли ҳудудлари. Ҳаво ўзгариб туради, баъзи жойларда ёғингарчилик бўлади. Ғарбдан секундига 7-12 метр тезликда шамол эсади. Кечаси 2 даража совуқ билан 3 даража илиқ ўртасида, кундузи 7-12 даража илиқ бўлади.\nБош саҳифа » Ўзбекистон » 28 март куни Ўзбекистонда кутилаётган об-ҳаво маълумоти\n19:01 24 октябрь куни Ўзбекистонда кутилаётган об-ҳаво маълумоти


Материалы за 14.06.2020 » "Kattaqo'rgon haqiqati" газетаси\nЭНДИ НАФАҚАНИ КИМ ТАЙИНЛАЙДИ, бу ваколат маҳалладан олиб қўйилдими?\n14 июнь, 2020 0 145\nШу вақтгача кам таъминланган оилаларга ижтимоий нафақа, моддий ёрдам уларнинг фуқаролар йиғинига қилган мурожаати асосида Вазирлар Маҳкамасиниг 44-сонли қарорига асосан ҳудуддаги мутасадди ташкилот вакилларидан тузилган махсус комиссия қарори билан қонун ҳужжатларида белгиланган миқдорда берилади.Масалани ҳал қилиш учун фуқароларнинг ўзини ўзи бошқариш органлари вакилларига юқори ваколатлар\n10 та олий таълим муассасаси контракт миқдорини ўзи мустақил белгилайди\n14 июнь, 2020 0 54\nЎзини-ўзи молиялаштириш тизимига ўтган олий таълим муассасаларига ўзини-ўзи тўлиқ молиявий таъминлаш миқдоридан келиб чиқиб, тўлов-контракт асосида ўқитиш қийматини белгилаш ҳуқуқи берилди. Бу ҳақда Олий ва ўрта махсус таълим вазирлиги хабар берди.\nИМКОНИЯТ ҚЎЛИНГДА, ҲАРАКАТ ЭСА ЎЗИНГДАН\n14 июнь, 2020 0 50\nБугун кўпчилик карантин сабабли ўз уйларида қолишган. Лекин, орамизда шундай одамлар борки, улар карантин қоидаларига тўлиқ риоя қилган ҳолда, ҳаракатчан, изланувчан ва ташаббускор бўлиб, эзгулик ҳисларини бошқаларга улашиб яшашни хуш кўришади. Мавжуд томорқа майдонидан унумли фойдаланиб, оиласининг иқтисодий шароитини яхшилашга ҳаракат қилишади.\nХАЛҚАРО БАҲОЛАШ ДАСТУРЛАРИГА ТАЙЁРГАРЛИК КЎРИШ БЎЙИЧА МАЛАКА ВА ТАЖРИБА АЛМАШИЛДИ\n14 июнь, 2020 0 45\nМамлакатимизнинг жаҳон ҳамжамиятида бошқа соҳалар қатори, таълим йўналишидаги мавқеини янада оширишда ушбу тизимда амалга оширилаётган ишлар муҳим аҳамиятга эга. Жумладан, 2021 йилда давлатимиз ўқувчи ёшларининг Халқаро баҳолаш дастуралари синовларида муваффақиятли иштирок этиши ҳам ушбу йўналишдаги муҳим қадамлардан бири бўлади.


Ўзбекистонлик қори Макка шаҳрида ўтказилган 37-Халқаро Қуръони карим мусобақасида иштирок этди\n15:46 / 19.11.2015\nЖорий йилнинг 7-11 ноябрь кунлари Қуръони каримни ёддан ўқиш ва тафсир қилиш бўйича Саудия Арабистонининг Макка шаҳрида ўтказилган 37-Халқаро Қуръони карим мусобақасида, ўзбекистонликлар вакили – “Мулла Қирғиз” ўрта махсус ислом билим юртини битирган, ҳозирда Тошкент вилояти, Бўстонлиқ тумани, “Туганой ота” жоме масжиди имом-хатиби вазифасида фаолият кўрсатиб келаётган Шамсиев Ҳамидхўжа иштирок этиб қайтди. Бу ҳақда "Мухлис.уз" хабар берган.\nМазкур мусобақада дунёнинг 66 давлатидан жами 124 нафар етук Қуръон ҳофизлари иштирок этишди. Ўзбекистон вакили мусобақада Қуръони каримнинг 15 порасини ёддан ўқиб бериш йўналишида қатнашди.\nМусобақада юқори беш ўринни қўлга киритган қориларга совринли мукофотлар топширилди. Қуръони карим тўлиқ 30 порасини тажвид қоидаси билан ёддан ўқиб бериш билан бирга 30 поранинг луғавий маъноларини билиш йўналишида 1-ўринни Жазоир, 2-ўринни Нигерия, 3-ўринни Сомали, 4-ўринни Саудия Арабистони, 5-ўринни Миср давлатлари қорилари эгаллади. Қуръони каримнинг 30 порасини тажвид қоидаси билан ёддан ўқиб бериш йўналишида 1-ўринни Саудия, 2-ўринни Нигерия, 3-ўринни Бангладеш, 4-ўринни Чад, 5-ўринни Миср давлатлари қорилари эгаллади.\nҚуръони каримнинг 15 порасини ёддан ўқиб бериш йўналишида 1-ўринни Саудия Арабистони, 2-ўринни Ироқ, 3-ўринни Чад, 4-ўринни Камерун, 5-ўринни Кувайт давлатлари қорилари эгаллади.\nЎзбекистон вакилига иштироки учун ташаккурнома ёрлиғи тақдим этилган.\nМусобақа якунида ташкилий ҳайъат томонидан иштирокчилар учун Маккаи мукаррама ва Мадинаи мунаввара шаҳарларидаги муқаддас қадамжоларга зиёрат ташкил этилди.